Bekas menteri label hakim korup dijel
Oleh KOSMO!

13 Januari 2021, 3:45 pm
COLOMBO, Sri Lanka – Seorang ahli politik pembangkang yang lantang bersuara dihukum penjara selama empat tahun kelmarin disebabkan menuduh majoriti hakim di negara itu sebagai korup.
Ranjan Ramanayake, 57, mendakwa dia menjadi sasaran kerana menyuarakan kebenaran terhadap rasuah.
Dia merupakan seorang bekas timbalan menteri dari Parti Bersatu Kebangsaan yang mentadbir negara pada tahun 2019.
Dia dijatuhi hukuman penjara oleh Mahkamah Agung kerana mengeluarkan kenyataan pada 2017 kepada sekumpulan pemberita di luar kediaman rasmi perdana menteri di Colombo.
“Kami menyabitkan dia kerana kesalahan menghina mahkamah dan menjatuhkan hukuman penjara kerja berat,” menurut keputusan mahkamah setebal 20 muka surat yang dilihat agensi berita AFP.
“Dia mengaku dalam bukti dikemukakan ke mahkamah bahawa dia mengatakan kata-kata seperti berikut: Majoriti di Sri Lanka adalah hakim korup, peguam korup. Mereka bekerja untuk wang’,” menurut keputusan mahkamah.

Ramanayake merupakan seorang timbalan menteri dalam kerajaan pimpinan Presiden Maithripala Sirisena pada ketika itu semasa dia mengeluarkan kenyataan tersebut selepas satu mesyuarat bersama pegawai-pegawai kanan anti rasuah.
Selepas kerajaan berubah, Ramanayake ditangkap dan dituduh atas dakwaan membuat rakaman lebih 100,000 panggilan telefon peribadi.
Dalam beberapa rakaman itu, Ramanayake didengar membincangkan kes mahkamah bersama hakim, polis, ahli-ahli politik dan selebriti tempatan.
Satu siasatan berasingan terhadap rakaman itu masih belum diselesaikan. – AFP


Anak hakim didakwa merusuh di Capitol
Oleh KOSMO!

13 Januari 2021, 4:15 pm
NEW YORK – Anak kepada seorang hakim di New York ditangkap kelmarin kerana menyertai rusuhan ganas di bangunan Capitol minggu lalu, selepas beratus-ratus penyokong Donald Trump berarak ke premis berkenaan, kata pendakwa raya.
Aaron Mostofsky, 34, ialah antara penyokong pro-Trump yang ditahan dan dihadapkan ke mahkamah berhubung insiden keganasan pada Rabu lalu sehingga menyebabkan wakil-wakil rakyat lari untuk menyelamatkan diri.
Mostofsky didakwa atas empat pertuduhan termasuk mencuri harta milik kerajaan, kemasukan secara haram dalam bangunan terkawal dan perbuatan tidak senonoh, menurut kertas pendakwaan.
Pihak pendakwa menyatakan dia dipercayai mencuri satu perisai polis rusuhan dan ves kalis peluru.
Pihak tersebut mengaitkan dakwaan itu dengan beberapa gambar Mostofsky termasuk di laman Instagram tertuduh yang memaparkan dia berada dalam bangunan Capitol bersama perisai dan ves tersebut.
Tertuduh juga dikatakan memakai pakaian berasaskan bulu haiwan dan memegang sebatang kayu.

Gambar tangkap layar menunjukkan anak seorang hakim duduk memakai ves polis dan memegang perisai rusuhan milik pihak berkuasa di dalam bangunan Capitol. -NBCNEWYORK.COM
Mostofsky berdepan hukuman penjara sehingga 10 tahun jika disabitkan bersalah kes mencuri harta milik kerajaan.
Kelmarin, tertuduh dibawa ke hadapan seorang hakim di Brooklyn yang membebaskannya dengan jaminan bersama beberapa syarat seperti tidak boleh menyertai rali politik serta keluar dari Bandar Raya New York tanpa kebenaran.
Bapa Mostofsky,  Shlomo Mostofsky ialah seorang hakim Mahkamah Agung negeri di Brooklyn dan figura penting dalam komuniti Yahudi Ortodoks di New York. – AFP


Lelaki dikompaun RM1,000 cuba rentas Negeri Sembilan
Oleh AFIFI HAFIZ MOHD NOR

13 Januari 2021, 3:29 pm
SEREMBAN – Seorang lelaki warga asing bukan sahaja gagal melepasi Sekatan Jalan Raya (SJR) malah dikompaun RM1,000.
Ketua Polis Negeri Sembilan, Datuk Mohamad Mat Yusop berkata, semasa ditahan lelaki warga Indonesia berusia dalam lingkungan 30-an itu mendakwa dari Nilai menuju ke Senawang.
Pemeriksaan pada pukul 9.30 pagi itu mendapati dakwaan lelaki itu tidak benar kerana paspotnya beralamat di Kuala Lumpur.
“Selepas mendapati maklumat tidak betul, jadi pihak kami mengeluarkan kompaun di bawah Akta Penyakit Berjangkit,” katanya ketika ditemui ketika melawat SJR di Tol Senawang di sini hari ini.
Beliau menegaskan pihaknya akan mengeluarkan kompaun sekiranya ada pihak yang cuba melalui SJR tanpa alasan munasabah.
“Nasihat dan amaran mengenainya sudah lama diberikan. Jadi kita akan keluarkan kompaun,” tambahnya.

Sementara itu, sebanyak 17 SJR di seluruh negeri ini telah bermula sejak tengah malam tadi berikutan perlaksanaan Perintah Kawalan Pergerakan Bersyarat (PKPB) yang diumumkan kerajaan kelmarin.
“Di Seremban, tujuh lokasi SJR diadakan bagi memantau pergerakan perjalanan masuk dan keluar di negeri ini,” katanya.
Beliau berharap dengan perlaksaan SJR itu dapat memastikan supaya hanya mereka yang dibenarkan ataupun memerlukan pergerakan itu mendapat bergerak antara negeri dan negeri. – K! ONLINE


Che Nom trending lagi PKP 2.0
Oleh EDDY AQMAL MOHAMED HAMIDI

13 Januari 2021, 3:17 pm
PETALING JAYA – Personaliti media sosial Che Nom yang sebelum ini terkenal dengan resipi-resipi menyelerakan disulami dengan tutur kata yang lemah lembut sewaktu memasak kembali trending di media sosial sebaik Perintah Kawalan Pergerakan (PKP) kali kedua dikuatkuasakan.
YouTuber tempatan yang popular dengan pembuka kata ‘hai semua’ itu sebelum ini menjadi pilihan tontonan netizen di platform YouTube sewaktu PKP pertama kali dilaksanakan Mac tahun lalu.
Tinjauan di laman Twitter mendapati Che Nom atau nama sebenarnya Normah Bakar, 39, kembali menjadi salah satu carian tertinggi dengan lebih daripada 10,400 ciapan mengenainya.
Seorang pengguna Twitter dengan nama @NaddnotNutt berkata, personaliti media sosial itu adalah penyelamat dan dia banyak belajar daripada wanita berkenaan tentang resipi terbaharu.
“Dia (Che Nom) betul-betul seorang penyelamat dan secara jujurnya saya banyak belajar serta menerokai resipi baharu menerusi video yang dimuat naik di laman YouTubenya,” ciapnya.
Seorang lagi pengguna Twitter dengan nama @ChimonUniverse turut menyatakan kebanggaanya selepas melihat Che Nom kembali menjadi sohor dan trending di laman sosial berkenaan.

“Wah, Che Nom trending nombor satu. Saya sangat bangga. Saya peminat kakak dan terima kasih kerana selalu berkongsi resipi menarik dengan kami. Suaranya juga sangat menenangkan,” ciapnya.
Semakan lanjut mendapati, Che Nom mula menjadi trending di laman sosial Twitter selepas satu ciapnnya yang dirasakan sebagai satu respons terhadap isu paten melibatkan keluarga selebriti popular tanah air yang tular baru-baru ini.
“Siapa nak guna resepi Che Nom buat meniaga, guna lah. Tidak perlu minta halal minta izin pun. Tiada trademark (tanda dagangan). Insya-Allah sama-sama kita cari rezeki,” ciapnya menerusi akaun Twitter @realCheNom. – K! ONLINE


MR. D.I.Y lancar kempen ‘You share, We Donate’ kedua
Oleh MOHD RIDZAUDDIN ROSLAN

13 Januari 2021, 4:09 pm
PETALING JAYA- Peruncit perkakas rumah terbesar Malaysia, MR D.I.Y. Group (M) Bhd. (MR D.I.Y.) melancarkan kempen ‘You Share, We Donate’ kedua sebagai tanda sokongan kepada Malaysian Relief Agency (MRA).
Naib Presiden Pemasaran Kumpulan MR. D.I.Y, Andy Chin berkata, kempen itu juga sebagai tanda sokongan kepada barisan petugas hadapan ketika menentang Covid-19.
“Petugas barisan hadapan kita telah bekerja keras sejak bermulanya pandemik dan mereka merupakan sumber inspirasi mendorong kami untuk berkhidmat lebih baik untuk komuniti.
“Kami berharap sumbangan ini dapat memberi keceriaan kepada penerima sumbangan dari MRA,” katanya di sini tadi.
Katanya, kempen itu yang pertama kali dilancarkan pada Tahun Baharu Cina lalu berjaya mendapat sambutan baik daripada pelanggan.
“Menerusi kempen itu, kami menghasilkan sebuah filem web yang menggambarkan kesukaran barisan hadapan dan orang kesayangan mereka ketika musim perayaan.

“Kami mengajak rakyat untuk mengongsikan filem web yang dimuatnaik di laman Facebook rasmi MR. D.I. Y. dan setiap perkongsian sebanyak RM1 akan disumbangkan kepada MRA,” ujarnya.
Katanya, kempen itu berjaya meraih sebanyak 3.9 juta tontonan dan 4,220 perkongsian selepas dijalankan selama tiga minggu. – K! ONLINE


Polis adakan 39 SJR di Kuala Lumpur, Putrajaya
Oleh NUR HUDA MUSA

13 Januari 2021, 3:20 pm
KUALA LUMPUR – Sebanyak 39 Sekatan Jalan Raya (SJR) diadakan di Wilayah Persekutuan Kuala Lumpur dan Putrajaya sepanjang pelaksanaan Perintah Kawalan Pergerakan (PKP) yang berkuat kuasa bermula tengah malam tadi.
Ketua Polis Kuala Lumpur, Datuk Saiful Azly Kamaruddin berkata, pihaknya turut mempunyai sebanyak 37 pasukan pemantau.
“Setakat ini, seramai 1,291 anggota yang terbabit dalam penugasan SJR dan tugas pemantauan.
“Bagaimanapun, jumlah SJR serta keanggotaan itu mungkin akan bertambah dari semasa ke semasa bergantung kepada keperluan,” katanya pada sidang akhbar di Ibu Pejabat Polis Kontinjen (IPK) Kuala Lumpur di sini hari ini.
Selain itu Saiful Azly berkata, pihaknya akan mengambil tindakan tegas terhadap mana-mana individu yang didapati melanggar Prosedur Operasi Standard (SOP) yang telah ditetapkan.
“Sebagai penguatkuasa kami akan melaksanakan undang-undang yang diperuntukkan kepada kami untuk mengambil tindakan terhadap indvidu yang ingkar tidak mematuhi SOP ditetapkan pihak berkuasa.

“Oleh itu, saya menasihatkan orang ramai supaya mematuhi arahan dikeluarkan pihak berkuasa sepanjang tempoh PKP ini,” jelasnya.
Dalam pada itu katanya, orang ramai boleh membuat permohonan di mana-mana balai polis berhampiran sekiranya perlu melakukan perjalanan merentas negeri.
“Permohonan kebenaran rentas negeri tidak semestinya dibuat di balai polis berhampiran alamat tempat bermaustautin, tetapi orang ramai boleh memohon di mana lokasi mereka berada,” jelasnya. – K! ONLINE


Tindakan tegas terhadap majikan gagal patuhi Akta 446
Oleh NOR SHAFAWATI YUP

13 Januari 2021, 3:24 pm
SEREMBAN – Kadar pematuhan majikan di Negeri Sembilan terhadap Akta Standard Minimum Perumahan, Penginapan dan Kemudahan Pekerja 1990 (Akta 446) masih pada tahap rendah dengan hanya 25 daripada 5,000 majikan memohon Perakuan Penginapan setakat ini.
Pengarah JTK Negeri Sembilan, S. Tharu Marajan berkata, sehubungan itu pihaknya akan mengambil tindakan tegas terhadap majikan yang masih gagal memohon Perakuan Penginapan di bawah Akta 446 memandangkan perkara tersebut telah dimaklumkan secara meluas sejak dikuatkuasakan 1 September lalu.
“Daripada 25 majikan yang memohon, sebanyak 20 telah berjaya mendapat kelulusan melibatkan 227 banggunan, sementara dua permohonan ditolak dan baki tiga lagi masih menunggu kelulusan.
“Ramai lagi majikan di luar sana masih belum membuat permohonan Perakuan Penginapan dan ini merupakan satu kesalahan yang amat serius, jika sabit kesalahan majikan boleh didenda sehingga maksimum RM50,000 bagi seorang pekerja,” katanya pada sidang akhbar selepas Operasi Pematuhan Akta 446 di sekitar Taman Oakland di sini hari ini.
Operasi tersebut dijalankan di dua tempat penginapan pekerja warga asing melibatkan sektor pembuatan dan perkhidmatan restoran bermula pukul 10 pagi melibatkan 12 anggota JTK Negeri Sembilan.
Menurut Tharu Marajan, dalam operasi yang dijalankan didapati kebanyakan majikan menggunakan rumah kedai sebagai pusat penginapan pekerja yang didapati tidak sesuai sebagai tempat kediaman manusia selain tidak mendapat kelulusan daripada Pihak Berkuasa Tempatan (PBT).

“Antara ketidakpatuhan yang dikesan adalah dari segi bangunan yang digunakan tidak sesuai untuk penginapan pekerja dan kegagalan majikan menyediakan kemudahan minimum.
“Rumah kedai ini sepatutnya diubahsuai sebagai pusat penginapan dan perlu mendapat kelulusan PBT, seterusnya majikan boleh memohon Perakuan Penginapan di bawah Akta 446,” katanya.
Dalam pada itu, beliau berkata setakat ini separuh daripada 50,000 pekerja asing di Negeri Sembilan telah menjalani ujian saringan Covid-19 yang telah ditetapkan.
“Mana-mana majikan dalam semua sektor yang mengajikan pekerja asing di negeri ini diminta menghubungi Perkeso atau panel klinik yang telah dilantik Perkeso untuk temu janji bagi ujian saringan Covid-19 dalam kadar segera,” katanya. – K! ONLINE


Peniaga cakoi mengaku salah miliki pistol, peluru dan parang
Oleh NUZULSHAM SHAMSUDDIN

13 Januari 2021, 3:13 pm
AMPANG – Seorang peniaga cakoi mengaku bersalah di Mahkamah Sesyen di sini hari ini atas tiga pertuduhan memiliki senjata berbahaya iaitu sepucuk pistol, beberapa butir peluru dan sebilah parang dua minggu lalu.
Tertuduh Kow Peng Han, 39, membuat pengakuan bersalah itu selepas pertuduhan dibacakan oleh jurubahasa Mandarin di hadapan Hakim Norhazani Hamzah.
Bagaimanapun mahkamah menetapkan 27 Januari ini bagi tarikh fakta hukuman dan jatuh hukum.
Mengikut pertuduhan pertama dan kedua tertuduh didakwa memiliki 10 butir peluru 9 milimeter (mm) jenis Luger PMC dan sepucuk pistol model SIG Sauer P224 yang kedua-duanya tanpa kebenaran yang sah.
Kesalahan itu didakwa dilakukan di Simpang Jalan Perdana 2/3A Pandan Perdana pukul 10.45 pagi pada 1 Januari lalu.
Bagi kedua-dua kesalahan itu pertuduhan dikemukakan mengikut Seksyen 8(a) Akta Senjata 1960 yang memperuntukkan penjara maksimum tujuh tahun atau denda maksimum RM10,000 atau kedua-duanya sekali jika sabit kesalahan.

Pertuduhan ketiga tertuduh didakwa memiliki senjata berbahaya iaitu sebilah parang panjang berukuran 27 inci berhulu berwarna coklat pada tempat, waktu dan tarikh yang sama.
Bagi pertuduhan itu, pertuduhan dikemukakan mengikut Seksyen 6(1) Akta Bahan-bahan Kakisan, Letupan dan Senjata Berbahaya 1958 (akta 537) yang memperuntukkan hukuman penjara tidak kurang lima tahun dan maksimum 10 tahun jika sabit kesalahan. – K! ONLINE


Prosiding kes syariah dijadualkan semula
Oleh NOR AZIHAN MD. GHAZALI

13 Januari 2021, 4:12 pm
SHAH ALAM – Prosiding semua kes di Mahkamah Syariah Selangor yang ditetapkan pada 13 hingga 26 Januari depan akan dijadualkan semula selaras Perintah Kawalan Pergerakan (PKP).
Jabatan Kehakiman Syariah Selangor (JAKESS) berkata, kes-kes rayuan yang telah ditetapkan pendengaran di hadapan panel Hakim Mahkamah Rayuan Syariah akan diteruskan secara dalam talian.
Katanya, perkhidmatan runding cara dilaksanakan secara dalam talian telefon.
“Bagi wakalah, afidavit, majlis sulh, perbicaraan dan sebutan bagi kes-kes mendesak atau mempunyai had tempoh masa boleh dibuat melalui sidang video.
“Ini selepas permohonan dan persetujuan bersama plaintiff atau pemohon,” katanya.
JAKESS turut memaklumkan perkhidmatan pendaftaran kes-kes baharu secara fizikal di kaunter mahkamah perlu dibuat menerusi janji temu panggilan telefon terlebih dahulu.

Ujarnya, pendaftaran kes adalah terhad bagi kes kategori mendesak seperti keganasan rumahtangga, pengesahan lafaz cerai di luar mahkamah, permohonan wali raja, pemfailan notis rayuan dan semakan.
“Semua temu janji melalui aplikasi temujanji perkhidmatan JAKESS sepanjang tempoh PKP berkuatkuasa juga dibatalkan dan perlu membuat temu janji baharu selepas tamat tempoh PKP,” jelasnya.
Orang ramai boleh melayari laman sesawang JAKESS di www.jakess.gov.my untuk maklumat lanjut. – K! ONLINE


Bayaran BPN 2.0 mula dibayar 21 Januari ini
Oleh MOHD. HUSNI MOHD. NOOR

13 Januari 2021, 2:52 pm
PUTRAJAYA – Bayaran fasa kedua Bantuan Prihatin Nasional (BPN 2.0) kepada 11.06 juta penerima membabitkan B40 dan M40 akan dikreditkan ke akaun penerima mulai 21 Januari ini.
Bayaran bagi kategori B40 akan terus dikreditkan ke dalam akaun penerima pada 21 Januari manakala, penerima M40 pula akan menerima bayaran pada 25 Januari ini.
Menteri Kewangan, Tengku Datuk Seri Zafrul Tengku Abdul Aziz berkata, penerima tanpa akaun bank pula boleh menuntut bayaran di cawangan Bank Simpanan Nasional (BSN) mulai 25 Januari ini.
Beliau berkata, bagi penerima tanpa akaun bank di Sabah dan Sarawak pula, mereka boleh menuntut bayaran mulai awal Februari sehingga April depan di lokasi-lokasi yang akan diumumkan kelak.
“Bayaran ini dipercepatkan susulan pengumuman pelbagai jenis Perintah Kawalan Pergerakan (PKP) oleh kerajaan Isnin lalu,” katanya dalam satu kenyataan akhbar di sini hari ini. -K! ONLINE


Stok bekalan makanan, barang basah cukup di P. Pinang
Oleh NOOR HASLIZA NUSI

13 Januari 2021, 3:09 pm
GEORGE TOWN – Kementerian Perdagangan Dalam Negeri dan Hal Ehwal Pengguna (KPDNHEP) negeri memberi jaminan stok bekalan makanan termasuk barangan basah di Pulau Pinang adalah mencukupi untuk keperluan pengguna sepanjang tempoh Perintah Kawalan Pergerakan (PKP) 2.0.
Pengarahnya, Mohd. Ridzuan Ab. Ghapar berkata, pemeriksaan dan pemantauan berhubung stok bekalan makanan itu sentiasa dijalankan pegawai Penguat Kuasanya di seluruh daerah negeri ini.
Menurut beliau, tindakan akan dikenakan di bawah Akta Kawalan Harga Dan Anti Pencatuan 2011 sekiranya terdapat peniaga atau pembekal mengambil kesempatan sepanjang perlaksanaan PKP bermula hari ini hingga 26 Januari ini.
“Setakat ini, kita belum menerima sebarang aduan daripada pengguna berkaitan kenaikan harga barangan pada hari pertama PKP dilaksanakan hari ini.
“Kita tidak teragak-agak untuk mengenakan tindakan tegas terhadap para peniaga dan pembekal yang cuba mengambil kesempatan terhadap kenaikan harga barangan sepanjang tempoh ini,” katanya ketika dihubungi hari ini.
Dalam perkembangan berkaitan, Mohd. Ridzuan memberitahu, telah berlaku peningkatan pembelian di seluruh pasar raya di negeri ini berikutan bagi menghadapi tempoh perlaksanaan PKP.

“Tetapi, dari segi bekalan barangan itu telahpun ditambah semula oleh pihak pasar raya terbabit. Tiada isu melibatkan keputusan bekalan makanan di negeri ini,” jelasnya.
Semalam, hampir sebilangan besar rak-rak yang menempatkan pelbagai jenis barangan keperluan asas seperti minyak masak bersaiz kecil, telur, sardin, susu formula bayi, sayur-sayuran termasuk bawang habis dan berkurangan kurang tempoh empat jam PKP 2.0 dilaksanakan.
Seorang pelanggan, Johan Abu Bakar, 37 berkata, dia tergamam sebaik mendapati hampir kesemua barangan keperluan harian habis serta berkurangan di sebuah pasar raya besar di daerah Timur Laut.
“Suasana di pasar raya ketika pukul 8 malam tadi kelihatan lengang namun rak-rak yang menempatkan beberapa jenis barangan keperluan asas didapati kosong dan dikatakan habis dibeli,” jelasnya di sini. – K! ONLINE


Tiga lelaki ditahan, dadah RM4.3 juta dirampas
Oleh NUR HUDA MUSA

13 Januari 2021, 2:44 pm
KUALA LUMPUR – Tiga orang ahli sindiket pengedaran dadah ditahan bersama pelbagai jenis dadah bernilai RM4.3 juta dalam dua tangkapan berbeza pada 8 dan 9 Januari lalu.
Ketua Polis Kuala Lumpur, Datul Saiful Azly Kamaruddin berkata, ketiga-tiga lelaki warga tempatan itu ditahan dalam dua serbuan oleh sepasukan Polis dari Bahagian Siasatan Jenayah Narkotik Daerah Sentul di Jalan Metro Perdana, Barat 7, Kepong, Kuala Lumpur dan Jalan Indah, Seri Kembangan, Selangor.
“Bertindak atas maklumat pada 8 Januari 2021, lebih kurang pukul 4.30 petang pasukan polis berjaya menahan seorang lelaki berusia 24 tahun di Kepong. Hasil pemeriksaan polis berjaya merampas 1,030 gram Methamphetamine, 1,155 biji pil eramin 5 dan 192 gram ekstasi.
“Selain itu, polis turut berjaya merampas sebuah kenderaan jenis Toyota Vios dan wang tunai RM400,” katanya pada sidang akhbar di Ibu Pejabat Polis Kontinjen Kuala Lumpur.
Menurutnya, hasil soal siasat yang dijalankan, pada 9 Januari, pihak polis telah menahan dua orang lagi lelaki warga tempatan berusia 20 tahun di Seri Kembangan, Selangor.
“Turut dirampas wang tunai RM106,166 dan pada hari sama kira-kira pukul 8 malam, pasukan serbuan telah pergi ke sebuah Residensi di Seri Kembangan, Selangor.

“Hasil pemeriksaan di dalam rumah tersebut, pihak polis telah berjaya menjumpai beberapa jenis dadah yang terdiri daripada 680 gram Methamphetamine, 158,500 biji pil Eramin 5, 3,710 gram Ekstasi, 21,210 gram serbuk MDMA, 12,500 cecair MDMA, 100 batang rokok ganja, dan 8,920 gram ketamin,” jelasnya.
Katanya, polis turut merampas sebuah kenderaan jenis Toyota Estima dan wang tunai RM53,800.
Saiful Azly berkata, ketiga-tiga suspek bergiat aktif dalam kegiatan pengedaran dadah di sekitar kawasan Lembah Klang sejak dua bulan yang lalu.
“Hasil ujian urin, ketiga-tiga suspek didapati negatif dadah dan tiada rekod jenayah lampau.
“Dengan tangkapan ini, pihak polis berjaya menumpaskan kegiatan pengedaran dadah yang didalangi oleh warga tempatan,” ujarnya.
Menurutnya, kesemua suspek telah ditahan reman di bawah Seksyen 117 Kanun Acara Jenayah selama tujuh hari bermula 9 Januari hingga 15 Januari ini dan kes disiasat di bawah Seksyen 39 (b) Akta Dadah Berbahaya 1952 yang membawa hukuman gantung sampai mati jika disabitkan kesalahan. – K! ONLINE


Tiga premis disyaki curi elektrik diserbu
Oleh SHAARANI ISMAIL

13 Januari 2021, 3:01 pm
PARIT – Tiga premis yang disyaki menjalankan kegiatan curi elektrik melalui sambungan haram di sekitar Seri Iskandar diserbu dalam satu operasi petang semalam.
Ketua Polis Daerah Perak Tengah, Superintendan Barudin Wariso berkata, serbuan dilakukan sepasukan pegawai dan anggota dari Bahagian Siasatan Jenayah Ibu Pejabat Polis Daerah (IPD) Perak Tengah bersama Tenaga Nasional Berhad (TNB).
Katanya, premis berkenaan disyaki menjalankan kegiatan curi elektrik melalui sambungan elektrik secara tidak sah dan berselindung di sebalik kegiatan perlombongan mata wang krypto Bitcoin.
“Operasi serbuan selama empat jam itu berjaya menahan tujuh orang penjaga premis berusia lingkungan 20an yang disyaki bertanggungjawab dalam pengoperasian kegiatan itu.
“Serbuan juga berjaya merampas beberapa barangan antaranya rampasan sebuah kereta Perodua Alza, 154 unit mesin server Bitcoin bersama sumber kuasa, 23 unit papan pemuka Bitcoin dan sejumlah gulung wayar elektrik jenis tembaga.
“Polis turut merampas lapan unit modem TP-Link dua set lengkap komputer, tiga telefon bimbit, lima kotak Suis Pengagihan Kuasa Elektrik Utama (DB) dan baldi aluminium berisi pelbagai jenis kunci,” katanya di sini hari ini.

Barudin berkata, siasatan awal bersama TNB yang hadir bersama ketika serbuan mendapati ketiga-tiga premis diserbu menunjukkan kuantiti penggunaan elektrik yang terlalu tinggi dan menjurus kepada kegiatan mencurigakan yang tidak sepadan dengan kadar penggunaan suatu premis perniagaan.
Katanya, siasatan turut mendapati terdapat rungutan dan kebimbangan orang ramai terutama peniaga-peniaga di bangunan premis akan bunyi kuat yang mengganggu operasi kedai dan ketenteraman pengguna lain dipercayai kesan aktiviti perlombongan mata wang krypto bitcoin berkenaan.
“Siasatan lanjut akan dijalankan bagi mengesan dan mengenalpasti rangkaian sindiket ini dalam usaha membanteras kegiatan tidak bertanggungjawab itu” katanya.
Beliau berkata, kes disiasat mengikut Seksyen 379 Kanun Keseksaan iaitu kesalahan mencuri yang boleh dihukum penjara maksimum tujuh tahun atau dengan denda jika sabit kesalahan.
Katanya, siasatan juga dilakukan untuk kesalahan melakukan khianat mengikut Seksyen 427 Kanun Keseksaan yang boleh dihukum penjara maksimum lima tahun atau denda atau kedua-duanya.
“Kesemua tangkapan kini direman selama dua hari bagi membantu siasatan,” katanya.


Tujuh ‘laluan tikus’ menghubungkan Putrajaya dengan kawasan sekitar ditutup
Oleh MOHD. HUSNI MOHD. NOOR

13 Januari 2021, 2:27 pm
PUTRAJAYA – Sebanyak tujuh ‘laluan tikus’ atau jalan alternatif menghubungkan Putrajaya dengan kawasan bersempadanan ditutup sepanjang Perintah Kawalan Pergerakan (PKP) mulai semalam hingga 26 Januari depan.
Ketua Polis Daerah Putrajaya, Asisten Komisioner Mohd. Fadzil Ali berkata, laluan berkenaan adalah jalan alternatif ke Cyberjaya, Dengkil, Pinggiran Putra, Bangi dan Puchong.
Beliau berkata, antara laluan yang ditutup adalah Jalan Presint 5 menghala keluar dan masuk ke Taman Cabaran dan Dengkil; Lebuh Wadi Ehsan (Presint 19 menghala keluar ke Desa Pinggiran Putra; Persiaran Timur (Presint 16) susur keluar ke Desa Pinggiran Putra dan Jalan Resam keluar / masuk.
“Laluan lain adalah Jalan P11J, Presint 11 menghala keluar/masuk Cyberjaya; Lebuh Sentosa (dari Presint 11) hala keluar ke Persiaran Utara dan Jalan P14J menghala keluar/masuk Sungai Merab, Bangi,” katanya dalam kenyataan hari ini.
Mohd. Fadzil berkata, pihaknya turut membuka Sekatan Jalan Raya (SJR) di empat lokasi pintu masuk utama ke Putrajaya bagi kawalan dan pemeriksaan membabitkan kekuatan 16 pegawai dan 64 anggota serta dibantu 48 anggota Angkatan Tentera Malaysia (ATM).
Menurutnya antara lokasi berkenaan adalah di Lebuh Sentosa menghala keluar ke Lebuhraya Maju (MEX Expressway); Persiaran Selatan menghala keluar ke Dengkil (Presint 5); Pintu 2A, Persiaran Utara menghala keluar ke Hospital Serdang dan Persiaraan Utara (Pintu 3) menghala keluar ke Puchong.

Selain itu, katanya, seramai enam pegawai dan 18 anggota serta 12 anggota ATM di tugaskan bagi memantau aspek pematuhan PKP di beberapa lokasi utama di Putrajaya.
“Antara lokasi berkenaan adalah Presint 1 hingga 20, Pasar Presint 8, Jabatan Imigresen Malaysia, Pasaraya Hero, Pusat Beli Belah Alamanda, Putrajaya Sentral, Presint Diplomatik dan Food Truck Hotspot Presint 15,” katanya. – K! ONLINE


Banjir Pahang dijangka berlarutan seminggu lagi
Oleh MOHD AZLI ADLAN

13 Januari 2021, 2:42 pm
KUALA TERENGGANU – Banjir yang sedang melanda Pahang dijangka bakal berlarutan sekurang-kurangnya seminggu lagi ekoran Sungai Pahang masih berada pada paras bahaya.
Timbalan Ketua Pesuruhjaya Operasi Angkatan Pertahanan Awam Malaysia (APM) Norhafifi Ismail berkata, pemantauan udara mendapati Sungai Pahang yang merupakan saliran utama di negeri tersebut masih jauh daripada paras normal.
“Biasanya kalau banjir, air akan memasuki sungai seterusnya menuju ke laut sebelum surut namun ia tidak berlaku di Pahang buat masa ini.
“Sungai Pahang sendiri masih melimpah menyebabkan air yang terdapat di kawasan-kawasan banjir tidak dapat surut kecuali diserap secara perlahan-lahan,” katanya sewaktu melawat Bilik Gerakan Bencana Terengganu di sini hari ini.
Norhafifi berkata, hujan yang masih berterusan di sebahagian kawasan terjejas banjir di Pahang juga menyebabkan Sungai Pahang sukar kembali ke paras normal pada masa terdekat.
Ujar beliau, senario yang sedang berlaku di Pahang pada masa ini boleh dikatakan sebagai ‘banjir termenung’.

“Kita berharap agar hujan (di Pahang) kembali reda pada minggu ini agar tidak menyumbang kepada penambahan air di dalam sungai, (sekali gus) membolehkan paras sungai kembali normal,” katanya. – K! ONLINE


TNB tak akan potong bekalan elektrik sepanjang PKP
Oleh LUQMAN RIDHWAN MOHAMED NOR

13 Januari 2021, 2:46 pm
PETALING JAYA – Tenaga Nasional Berhad (TNB) tidak akan melakukan pemotongan bekalan elektrik sepanjang tempoh Perintah Kawalan Pergerakan (PKP) dilaksanakan.
Menteri Tenaga dan Sumber Asli, Datuk Dr. Shamsul Anuar Nasarah berkata, semua operasi Kedai Tenaga dan bacaan meter elektrik oleh TNB juga akan diteruskan seperti biasa sepanjang tempoh darurat dan PKP.
“Di samping itu, semua perkhidmatan pembekalan elektrik yang lain seperti penyambungan bekalan baharu, pembaikan kerosakan dan perkhidmatan pelanggan TNB CareLine di talian 15454 serta Facebook TNB CareLine berjalan seperti biasa,” katanya dalam satu kenyataan hari ini.
Menurut beliau, bagi urusan transaksi atau pembayaran pula, pengguna dinasihati untuk menggunakan kemudahan transaksi dalam talian yang boleh dicapai menerusi laman sesawang TNB dan aplikasi myTNB. – K! ONLINE


Jadikan tahun 2020 sebagai iktibar – KPPA
Oleh SUBKHI SUDARJI

13 Januari 2021, 2:37 pm
PUTRAJAYA – Penjawat awam perlu mengambil iktibar daripada cabaran, dugaan dan pencapaian sepanjang tahun lalu untuk melangkah ke tahun 2021 dengan satu semangat dan keazaman yang baharu.
Ketua Pengarah Perkhidmatan Awam, Tan Sri Mohd. Khairul Adib Abd. Rahman berkata, mereka diseru agar terus memperkukuhkan azam mengubah perkhidmatan awam kepada perkhidmatan yang dihormati, disegani dan diteladani kerana kepantasan perkhidmatan, integriti dan profesionalisme.
“Bagi merealisasikan matlamat ini, penjawat awam perlu melakukan perubahan melalui perubahan minda dan tingkah laku serta cara bekerja yang baharu. Kita semua perlu berani berubah ke arah yang lebih baik dan set minda kita untuk meletakkan integriti sebagai tonggak utama dalam perubahan,” katanya.
Beliau berkata demikian ketika berucap pada Majlis Amanat Ketua Pengarah Perkhidmatan Awam (KPPA) 2021 melalui Facebook Jabatan Perkhidmatan Awam hari ini.
Mohd. Khairul Adib berkata, semua jabatan, bahagian dan cawangan perlu menunjukkan contoh yang baik dan mengembalikan era kepimpinan melalui teladan dan berusaha meningkatkan nilai-nilai murni dalam perkhidmatan awam.
Beliau berkata, tahun 2020 telah menyaksikan ada penjawat awam ditangkap dan dituduh kerana telah menerima rasuah dan menyalah guna kuasa seperti isu kartel daging, kad pengenalan, pasport.

Menurutnya, isu keruntuhan integriti penjawat awam bukan lagi isu individu atau isu dalaman organisasi lain tetapi merupakan isu bersama.
“Penjawat awam perlu mengambil sikap ‘jaga tepi kain’ bagi memastikan gejala rasuah dalam perkhidmatan awam dapat ditangani dan tidak merebak menjadi barah,” katanya. – K! ONLINE


Lelaki kena bungkus pada batang pokok
Oleh KOSMO!

13 Januari 2021, 2:56 pm
HANOI, Vietnam – Seorang lelaki di Vietnam yang gagal membayar upah mencacah tatu menerima padah apabila pemilik premis itu mengikatnya pada sebatang pokok dalam keadaan separuh bogel sebelum membalut badan dengan plastik.
Insiden itu terbongkar selepas satu foto tular di media sosial menunjukkan lelaki itu dalam keadaan dibalut pada batang pokok ketika suhu -10 darjah Celsius, lapor portal berita Oddity Central baru-baru ini.
Berdasarkan gambar, lelaki itu kelihatan dipakaikan topi keledar dan sekeping kertas ditampal pada dadanya yang teks ‘saya tidak suka bayar upah tatu’.
Gambar seorang lelaki di Vietnam diikat pada pokok dalam keadaan separuh bogel tular di media sosial, baru-baru ini. – Phap Luat/Quoc Song
Orang ramai pada awalnya menganggap ia satu gurauan atau aksi yang sengaja diada-adakan oleh pemilik kedai tatu sebagai publisiti percuma.
Bagaimanapun, pemilik kedai yang cuma dikenali sebagai NQT tampil mendedahkan kisah sebenar kejadian.
Menerusi satu kemas kini di media sosial, NQT mendakwa pemuda itu berkunjung ke kedainya untuk mencacah tatu namun gagal menyelesaikan semua bayaran dan melarikan diri.

“Saya sudah mencacah beberapa tatu pada badannya tetapi dia tidak membayar upah yang mencukupi. Bayaran tertangguh masih berbaki beberapa juta dong.
“Dia gagal ke kedai untuk melunaskan baki hutang malah mengelak bertembung dengan saya,” dakwanya.
NQT memberitahu kemudian melepaskan lelaki itu atas dasar kasihan.
“Dia masih tidak ada wang untuk membayar baki upah tetapi saya sudah memaafkannya,” ujarnya. – Agensi


Hanya 13 cawangan LZS beroperasi sepanjang PKP
Oleh ABDUL RAZAK IDRIS

13 Januari 2021, 2:56 pm
SHAH ALAM – Lembaga Zakat Selangor (LZS) menghadkan operasinya hanya di 13 cawangan seluruh negeri sepanjang tempoh Perintah Kawalan Pergerakan (PKP) bermula hari ini.
Ini melibatkan cawangan ALAMi Seksyen 13 Shah Alam, Subang Jaya, Seksyen 14 Petaling Jaya, Kompleks Majlis Agama Islam Selangor (MAIS) Klang, Banting, Bandar Baru Salak Tinggi Bandar Baru Bangi, Bandar Baru Ampang, Selayang, Kuala Kubu Bharu, Kuala Selangor dan Sungai Besar.
Kesemua cawangan ini akan beroperasi pukul 10 pagi hingga 2 petang.
Sementara bagi cawangan di Pusat Transformasi Bandar (UTC) pula bermula pukul 8 pagi hingga 5 petang.
LZS dalam kenyataan hari ini memaklumkan penangguhan operasi LZS ini tidak akan menjejaskan agihan bantuan bulanan dan asnaf sedia ada akan tetap menerima bantuan seperti biasa.
“Orang ramai yang ingin membuat semakan bantuan dan cetakan penyata bayaran zakat boleh melayari ezo.zakatselangor.com.my.

“Manakala pembayaran zakat boleh dilakukan melalui transaksi dalam talian dengan melayari fpx.zakatselangor.com.my ataupun menerusi perbankan internet,” katanya.
Jelas LZS, orang ramai boleh menghubungi talian LZS 1 300 88 4343 atau melalui webchat di portal www.zakatselangor.com.my atau emel ke [email protected]. bagi sebarang pertanyaan lanjut. -K! ONLINE


2,846 pekerja asing disahkan positif Covid-19
Oleh ZULKIFLI MANZOR

14 Januari 2021, 7:41 pm
PETALING JAYA – Seramai 2,846 daripada 142,009 pekerja warga asing yang telah menjalani ujian saringan Covid-19 sehingga 12 Januari lalu disahkan positif jangkitan wabak itu.
Menteri Kanan (Keselamatan), Datuk Seri Ismail Sabri Yaakob berkata, bermula 1 Disember 2020 kerajaan telah mengarahkan semua pekerja warga asing supaya menjalankan ujian saringan.
“Kerajaan telah menguatkuasakan arahan ini bermula 1 Januari 2021 di bawah Akta Pencegahan dan Pengawalan Penyakit Berjangkit (Akta 342),” katanya pada sidang akhbar hari ini.
Sementara itu, beliau berkata, kerajaan menerima laporan masih berlaku kesesakan di taman-taman awam di dalam kawasan Perintah Kawalan Pergerakan (PKP) sejak 13 Januari lalu.
Ujarnya, taman-taman awam di kawasan PKP adalah ditutup dan tidak dibenarkan sebarang aktiviti sukan atau riadah.
“Kerajaan membenarkan aktiviti riadah seperti jogging dan berbasikal terhad kepada dua orang satu rumah khusus dalam kawasan kejiranan sahaja,” katanya. – K! ONLINE


Bahagian kaki dipercayai milik mangsa disambar buaya ditemui
Oleh ALICIA JOHNY KUEH

14 Januari 2021, 8:29 pm
SAMARAHAN – Pasukan mencari dan menyelamat (SAR) mangsa disambar buaya di sini baru-baru ini telah menemui sebahagian penuh paha hingga pergelangan kaki kanan manusia dipercayai milik mangsa hari ini (14 Jan).
Menurut Pusat Gerakan Operasi (PGO) Bomba Sarawak, anggota badan tersebut telah ditemui di muara Sungai Samarahan pada pukul 12.05 tengahari.
“Jarak penemuan anggota badan tersebut adalah 15 kilometer dari pusat kawalan bomba (PKB) dan 7.5 kilometer dari lokasi mangsa diserang buaya,” katanya dalam satu laporan tadi (14 Jan).
Susulan penemuan bahagian badan manusia tersebut, pihak keluarga mangsa telah mengambil keputusan meyakini bahawa penemuan tersebut adalah milik mangsa.
Berikutan itu, operasi SAR yang diketuai oleh Penolong Kanan Penguasa Bomba (PKPgB) Ebby Hirwandy Sarbini telah ditamatkan pada pukul 1.45 petang hari ini.
Agensi lain yang terlibat dalam operasi tersebut adalah Polis DiRaja Malaysia (PDRM), Angkatan Pertahanan Awam Malaysia (APM), Persatuan Samarahan Crocodile Hunter serta penduduk-penduduk kampung.

Mangsa dikenal pasti sebagai Azyan Azhar, 28.
Selasa lalu, mangsa telah keluar rumah bersama bapanya, Azhar Razali, untuk pergi mencari rezeki hasil laut seawal pukul 3.45 pagi di sebuah sungai berdekatan Kampung Meranek di sini.
Ketika sedang menarik pukat sekitar pukul 4.15 pagi, bapa mangsa telah menyaksikan sendiri mangsa disambar seekor buaya dan hilang di dalam air. – K! ONLINE


Dua PPS dinaiki air, banjir di Sarawak semakin teruk
Oleh ALICIA JOHNY KUEH

14 Januari 2021, 8:21 pm
KUCHING – Hari kedua situasi banjir di Sarawak menyaksikan dua pusat pemindahan sementara (PPS) di sini turut dinaiki air dan terpaksa dialihkan hari ini.
Dua PPS tersebut adalah PPS Desa Wira di Batu Kawa dan PPS Malihah di Matang melibatkan lebih 200 mangsa banjir.
Mangsa terjejas yang ditempatkan di PPS Desa Wira itu telah dipindahkan ke PPS Stapok manakala PPS Malihah dipindahkan ke PPS SJK Chung Hua Sungai Tengah.
Setakat pukul 4 petang tadi, Jabatan Pengurusan Bencana Negeri (JPBN) Sarawak melaporkan jumlah mangsa banjir di seluruh Sarawak mencegah 3,387 mangsa dengan jumlah 46 PPS di seluruh negeri.
Sejumlah 2,494 mangsa adalah di dalam bahagian Kuching, manakala 719 mangsa di Serian, 145 di Samarahan dan 29 di Miri.
Sementara itu, Menteri Pengangkutan Sarawak, Datuk Lee Kim Shin menyeru penduduk negeri Sarawak yang menetap di kawasan rendah untuk berpindah ke kawasan lebih tinggi.

“Hujan lebat berterusan mengakibatkan banyak air masuk ke kawasan tadahan Sungai Sarawak yang juga bertepatan dengan air pasang besar lalu menyebabkan beberapa kawasan rendah ditenggelami air sejak semalam (13 Jan).
“Lembaga Sungai-sungai Sarawak (LSS) telah mengerahkan pasukan mereka ke kampung-kampung yang mempunyai stesen telemetri.
“Hal ini bagi menjelaskan kepada penduduk setempat mengenai keperluan untuk bergerak ke tempat yang lebih tinggi setelah siren dari stesen berkenaan diaktifkan sebagai tanda kenaikan paras air,” katanya dalam satu kenyataan hari ini. – K! ONLINE


Bot tunda dari Indonesia ditahan, berlabuh secara haram
Oleh DIYANATUL ATIQAH ZAKARYA

14 Januari 2021, 8:24 pm
ALOR GAJAH – Sebuah bot tunda dari Indonesia ditahan selepas dipercayai berlabuh tanpa kebenaran dan menyebabkan kerosakan kabel di dasar laut di perairan Tanjung Bidara di sini semalam.
Bot tunda tersebut ditahan pasukan bot peronda Agensi Penguatkuasaan Maritim Malaysia (Maritim Malaysia) Negeri Melaka dan Negeri Sembilan kira-kira pukul 5.30 petang di kedudukan lebih kurang 3 batu nautika barat daya dari Tanjung Bidara.
Pengarah Maritim Malaysia Negeri Melaka dan Negeri Sembilan, Kepten Maritim Haris Fadzillah Abdullah berkata, hasil pemeriksaan ke atas bot tunda tersebut mendapati terdapat lapan kru warga Indonesia berusia antara 20 hingga 55 tahun.
“Kesemua mereka memiliki dokumen pengenalan diri yang sah, namun kru bot gagal mengemukakan sebarang dokumen kebenaran berlabuh daripada Pengarah Jabatan Laut Malaysia.
“Bot tunda yang berdaftar di Indonesia itu juga disyaki telah menyebabkan kerosakan kabel dasar laut,” katanya ketika dihubungi di sini, hari ini.
Katanya, bot tersebut telah ditahan mengikut kesalahan di bawah Ordinan Perkapalan Saudagar 1952.

“Kes ini diserahkan kepada pegawai penyiasat Ibu Pejabat Maritim Negeri Melaka dan Negeri Sembilan untuk tindakan lanjut.
“Kita akan terus mempergiatkan lagi kerjasama yang baik dengan agensi kerajaan berkaitan dalam operasi penguatkuasaan bagi membenteras dan menyekat aktiviti jenayah di perairan Melaka dan Negeri Sembilan,” katanya. – K! ONLINE


Lelaki cuba selamatkan wanita hanyut
Oleh ALICIA JOHNY KUEH

14 Januari 2021, 8:37 pm
KUCHING – Seorang lelaki dipercayai hilang setelah mencuba untuk menyelamatkan teman wanitanya yang terjun ke dalam sebuah sungai berdekatan Kubah Ria Food Court di sini hari ini.
Kejadian tersebut turut dirakam dalam satu video yang berdurasi 31 saat oleh seorang saksi di lokasi, menunjukkan kedua-dua mangsa sedang hanyut dibawa arus sungai berkenaan.
Pasukan Balai Bomba dan Penyelamat (BBP) Petra Jaya telah dikerahkan ke lokasi setelah satu panggilan kecemasan diterima pada pukul 12.57 tengah hari.
Setibanya di lokasi, Komander Operasi, Penolong Kanan Penguasa Bomba (PKPgB) Azaharul Sahari, melaporkan bahawa wanita tersebut telah berjaya diselamatkan.
Mangsa dikenal pasti sebagai Zai Erni Zainalabidin, 27.
“Mangsa perempuan telah berjaya diselamatkan oleh pekerja pembinaan jambatan gantung di Kubah manakala seorang lagi mangsa lelaki masih hanyut di bawa arus.

“Pihak bomba bertindak membuat pencarian di sungai serta tepian sungai menggunakan bot,” kata Pusat Gerakan Operasi (PGO) Bomba Sarawak dalam satu laporan hari ini.
Mangsa perempuan telah dikejarkan ke Hospital Umum Sarawak untuk rawatan lanjut.
Sementara itu, identiti mangsa lelaki yang masih hilang belum dapat dikenal pasti.
Operasi SAR ditangguhkan pada pukul 6.58 petang dan akan bersambung semula esok. – K! ONLINE


Azman dilantik Pengarah Penguat Kuasa KPDNHEP baharu
Oleh SUBKHI SUDARJI

14 Januari 2021, 7:53 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) mengumumkan pelantikan Pengarah Penguat Kuasa, Bahagian Penguat Kuasa baharu, Azman Adam, 49, berkuat kuasa 5 Januari lalu.
Menterinya, Datuk Seri Alexander Nanta Linggi berkata, Azman telah berkhidmat dalam perkhidmatan awam sejak 28 tahun lalu sebagai Penolong Pegawai Penguat Kuasa Gred N27 sehingga tahun 2000.
Katanya, Azman pernah diberikan tanggungjawab sebagai Timbalan Ketua Pegawai Penguat Kuasa Negeri Sarawak selama empat tahun bermula tahun 2000 sehingga 2002 dan seterusnya bertugas di Pejabat KPDNHEP Terengganu pada tahun 2004 di atas kenaikan pangkat.
“Pengalamannya dalam bidang penguatkuasaan dengan memikul pelbagai tanggungjawab di beberapa negeri seperti Ketua Pegawai Penguat Kuasa Selangor sebelum berkhidmat di Ibu Pejabat Putrajaya sebagai Timbalan Pengarah Pencegahan.
“Azman memiliki pengalaman luas dan mempunyai daya kepimpinan yang terbukti terutamanya dalam bidang penguatkuasaan,” jelasnya.
Alexander berkata, dalam bidang kemasyarakatan, Azman pernah diberikan peranan yang penting di dalam beberapa portfolio di peringkat antarabangsa, kebangsaan dan di peringkat kementerian.

Katanya lagi, pelbagai pengiktirafan telah diterima antaranya anugerah Sijil Penghargaan (TSSC) oleh Sultan Selangor, Sijil Penghargaan Menteri Di Jabatan Perdana Menteri dan Sijil Penghargaan Ketua Setiausaha KPDNHEP dan penerima Anugerah Pegawai Contoh KPDNHEP Terengganu.
“Sepanjang tempoh perkhidmatannya, beliau pernah menerima anugerah High Performance Award, Maybank Finance Berhad pada 1992 sebelum menerima sebanyak lima Anugerah Perkhidmatan Cemerlang KPDNHEP pada tahun 1998, 2005, 2007, 2009 dan 2011.
“Saya dan warga kementerian memberi sokongan dan kepercayaan sepenuhnya kepada beliau untuk menggalas amanah dan jawatan ini,” katanya. – K! ONLINE


Jalan, jambatan runtuh di Sabah perlu dibaiki segera
Oleh IVAN AMIRUL

14 Januari 2021, 8:15 pm
KOTA KINABALU – Kementerian Kerja Raya Sabah akan mengambil tindakan segera membaiki jalan serta jambatan runtuh ekoran banjir di beberapa daerah di negeri ini.
Timbalan Ketua Menteri merangkap Menteri Kerja Raya Sabah, Dato Sri Bung Moktar Radin berkata, pihaknya sudah menerima laporan dari Jabatan Kerja Raya (JKR) mengenai semua kejadian berkaitan.
“Jurutera JKR daerah di kawasan-kawasan yang terlibat dengan masalah ini juga sudah turun padang memantau serta memberikan laporan teperinci mengenai kerosakan dialami.
“Keadaan cuaca tidak menantu sejak beberapa hari lalu di Sabah khususnya hujan lebat yang berterusan mengakibatkan banjir berlaku.
“Ia menjadi punca banyak jalan runtuh termasuklah jambatan terutamanya di daerah Pitas, Kota Marudu dan Beluran,” katanya dalam kenyataan media hari ini.
Mengulas lanjut, Bung Moktar berkata, antara kejadian tanah dan jambatan runtuh yang dilaporkan berlaku di daerah Pitas termasuklah kilometer 53.05 Jalan Langkon-Pitas, kilometer 1.7 Jalan Maringgan, kilometer 0.25 Jalan Suang Duyung-Layak-Layak dan kilometer 4.25 Jalan Suang Duyung-Layak-Layak.

Bung Moktar menyatakan kerja pembersihan sudah dilaksanakan bagi kes jalan runtuh yang tidak teruk.
Menurut beliau, tindakan sama turut dibuat bagi semua jalan di bawah seliaan kontraktor atau syarikat yang mendapat konsisi penyelenggaraan.
Sementara itu, beliau berkata, kes jalan serta jambatan runtuh yang memerlukan kos pembaikan tinggi, ia akan dinilai bagi menentukan anggaran kos pembaikan dan bakal dilaksanakan segara untuk memastikan sistem perhubungan penduduk terlibat tidak terjejas. – K! ONLINE


Lebih 2,000 pelarian Rohingya hilang tempat tinggal
Oleh KOSMO!

14 Januari 2021, 9:37 pm
COX’S BAZAR, Bangladesh – Lebih 2,000 pelarian Rohingya di sebuah kem di Bangladesh hilang tempat tinggal selepas satu kebakaran memusnahkan lebih 500 buah kediaman pada awal pagi tadi, menurut pihak berkuasa.
Tiada kematian dilaporkan tetapi sekurang-kurangnya 10 orang cedera semasa mereka cuba menyelamatkan diri daripada kebakaran yang berlaku kira-kira pukul 2 pagi (waktu tempatan) di kem Nayapara, kata pesuruhjaya pelarian Bangladesh, Rezwan Hayat.
“Rumah-rumah itu diperbuat daripada tin dan buluh. Kami segera membekalkan makanan panas dan buluh serta tarpaulin kepada mereka yang terjejas untuk pembinaan semula kediaman mereka,” jelasnya.
Beliau menyatakan satu tong gas memasak, banyak digunakan di kem itu, dipercayai menyebabkan kebakaran berlaku.
Nayapara yang terletak di tenggara Bangladesh merupakan tempat tinggal berpuluh ribu pelarian Rohingya yang berasal dari Myanmar, termasuk mereka yang tinggal di kem itu sejak tahun 1990-an.
Pengarah Save the Children di Bangladesh, Onno van Manen menyifatkan kebakaran itu satu lagi tamparan kepada masyarakat Rohingya yang telah hidup dalam kesengsaraan sejak bertahun-tahun lamanya. – AFP


Giliran Emma Maembong, suami positif Covid-19
Oleh SAIRUL ZAMRI MISRANI

14 Januari 2021, 11:11 pm
PETALING JAYA – Pelakon popular, Emma Maembong mengesahkan dirinya positif Covid-19.
Perkara tersebut dimaklumkan sendiri menerusi Instagramnya, sebentar tadi.
Menerusi sebuah video berdurasi 41 saat yang dimuat naiknya, Emma atau nama sebenar Fatimah Rohani Ismail, 29, turut menunjukkan dirinya sedang menjalani ujian calitan di kediamannya.
“Buat ujian calitan di rumah sendiri bersama @kumpulan_megaklinik_zahran.
“Sangat bagus dan profesional. Mereka boleh datang ke rumah dan lakukan. Saya tiada apa-apa simptom tapi keputusan ujian calitan positif.
“Jadi, walaupun rasa sihat, buat sahaja ujian calitan sebab kita tidak tahu ada atau tidak virus tersebut dalam diri kita,” tulisnya pada ruangan kapsyen.

Meninjau ruangan komen, rata- rata pengikut dan rakan artis mendoakan kesejahteraannya bersama keluarga.
Tambah Emma yang popular menerusi drama Cemburu Seorang Perempuan, dia akan menjalani kuarantin kendiri di rumah selama 14 hari bermula hari ini.
Beberapa jam sebelumnya, suaminya, Shazli Azhar, turut disahkan positif virus itu dan berkongsi tentang perkembangan dirinya menerusi Instagram.
Pada masa sama, Emma turut memaklumkan bayinya, Shariq Gabriel yang berusia tiga bulan negatif virus tersebut selepas menjalani ujian calitan.
Terdahulu, Emma dan Shazli sah bergelar suami isteri dalam sebuah majlis tertutup di Bukit Damansara pada 20 Februari tahun lalu.
Hasil perkahwinan, mereka dikurniakan seorang cahaya mata lelaki, Gabriel pada 8 November lalu.
Menerusi beberapa perkongsian status sebelum ini juga, difahamkan kakak kepada Chacha Maembong itu sedang menjalani penggambaran drama bertajuk Aku Pilih Bahagia bersama Datuk Fizz Fairuz dan Alvin Chong. – K! ONLINE


KKMM tubuh jawatankuasa siasat isu ciapan Twitter MCMC
Oleh MOHD. HUSNI MOHD. NOOR

14 Januari 2021, 8:32 pm
PUTRAJAYA – Kementerian Komunikasi dan Multimedia Malaysia (KKMM) menubuhkan jawatankuasa khas bagi menyiasat isu ciapan membabitkan Twitter Suruhanjaya Komunikasi dan Multimedia Malaysia (MCMC).
Jawatankuasa yang ditubuhkan hari ini dikenali sebagai Jawatankuasa Siasatan Kes Ciapan Tidak Senonoh Tahun 2014 di Akaun Rasmi Twitter MCMC.
Ketua Setiausaha Kementerian, Datuk Seri Mohammad Mentek berkata, jawatankuasa itu akan dipengerusikan Timbalan Ketua Setiausaha (Infrastruktur Telekomunikasi dan Ekonomi Digital), KKMM dan dianggotai oleh empat orang ahli jawatankuasa.
Beliau berkata, jawatankuasa ini akan menjalankan siasatan dengan terperinci bermula esok khususnya mengenai isu ciapan tidak senonoh akaun Twitter MCMC tersebut.
“Kami akan mengenal pasti punca melalui penelitian dokumen, peraturan, kaedah pengendalian dan pihak-pihak yang terbabit serta kemungkinan wujudnya unsur-unsur penyalahgunaan atau penyelewengan.
“Jawatankuasa ini juga mengesyorkan tindakan yang bersesuaian, antaranya tindakan tatatertib, surcaj, membuat laporan polis atau laporan kepada Suruhanjaya Pencegahan Rasuah Malaysia (SPRM).

“Tindakan sivil di mahkamah juga akan dibuat sekiranya wujud kecuaian atau salah laku dalam isu ini,” katanya menerusi kenyataan akhbar hari ini.
Mohammad berkata, siasatan akan dilaksanakan secara telus dan laporan hasil siasatan akan dikemukakan kepada Menteri Komunikasi dan Multimedia, Datuk Saifuddin Abdullah bersama-sama syor untuk tindakan selanjutnya dengan segera. – K! ONLINE


Dr. Norhizan dilantik Timbalan Ketua Pengarah Kesihatan (Perubatan)
Oleh MOHD. HUSNI MOHD. NOOR

14 Januari 2021, 7:28 pm
PUTRAJAYA – Datuk Dr. Norhizan Ismail dilantik sebagai Timbalan Ketua Pengarah Kesihatan (Perubatan), Kementerian Kesihatan Malaysia (KKM) yang baharu berkuat kuasa esok.
KKM menerusi kenyataan berkata, Dr. Norhizan dilantik bagi menggantikan Datuk Dr. Rohaizat Yon yang bersara pada 31 Disember tahun lalu.
Menurutnya, sebelum ini, Norhizan adalah Pengarah, Bahagian Perkembangan Perubatan KKM.
“Beliau juga pernah memegang jawatan di antaranya sebagai Pengarah Jabatan Kesihatan Negeri Kedah, Pengarah Jabatan Kesihatan Negeri Pahang dan Timbalan Pengarah (Survelan), Bahagian Kawalan Penyakit, KKM serta berpengalaman luas di peringkat negeri, daerah dan hospital.
“Semoga kecemerlangan Program Perubatan KKM dapat diteruskan dengan sebaiknya di dalam suasana yang amat getir menghadapi pandemik Covid-19-,” katanya. – K! ONLINE


Beri diskaun bil air kepada mangsa banjir
Oleh MASTURAH SURADI

14 Januari 2021, 7:01 pm
KOTA TINGGI – Potongan diskaun bagi bil air wajar diberikan kepada mangsa banjir dalam usaha membantu meringankan beban rakyat yang terjejas akibat bencana itu.
Ahli Dewan Undanngan Negeri (ADUN) Johor Lama, Rosleli Jahari berkata, beliau berharap Ranjill SAJ dapat mempertimbangkan diskaun sebanyak 50 peratus kepada mereka yang terlibat di negeri ini.
“Pengguna banyak menggunakan bekalan air SAJ untuk mencuci kotoran akibat banjir yang berlaku dua kali.
“Saya amat simpati dan merasai beban penduduk kerana terkesan membayar bil air yang tinggi,” katanya selepas hadir program gotong-royong membersihkan rumah di Kampung Tembioh di sini hari ini.
Rosleli berkata, di kawasannya hampir 250 keluarga terjejas selepas mengalami banjir buruk serta lumpur yang berulang sejak 15 tahun lalu.
Antara kawasan terlibat Taman Aman, Taman Mawai, Kampung Makam, Kampung Tembioh dan pusat bandar Kota Tinggi.

Terdahulu, kira-kira 30 sukarelawan terlibat dalam program berkenaan termasuk Agensi Pertahanan Awam(APM) Kota Tinggi, Jabatan Sukarelawan Malaysia (Rela) Kota Tinggi dan penduduk Kampung Tembioh.
Pada program itu Rosleli turut menyampaikan sumbangan barang keperluan harian serta bahan pembersihan rumah kepada lima ketua keluarga di kampung berkenaan yang terjejas teruk akibat banjir. – K! ONLINE


Hanya 892 mangsa banjir di Johor
Oleh KHAIRUL MOHD. ALI

14 Januari 2021, 7:04 pm
JOHOR BAHRU – Mangsa banjir di negeri ini mencatatkan pengurangan mendadak hari ini apabila hanya seramai 892 mangsa daripada 276 keluarga masih ditempatkan di 10 pusat pemindahan sementara (PPS) yang masih dibuka setakat pukul 4 petang.
Pengerusi Jawatankuasa Kesihatan dan Alam Sekitar, R. Vidyananthan berkata, jumlah itu berkurangan daripada seramai 2,943 orang daripada 812 buah keluarga yang direkodkan pada pukul 8 pagi.
Jelasnya, pengurangan itu ekoran cuaca baik sejak dua hari lalu.
“Setakat ini masih terdapat lima daerah yang terjejas akibat banjir dengan Kota Tinggi merekodkan paling ramai mangsa iaitu 612 orang yang ditempatkan di lima buah PPS.
“Ini diikuti dengan daerah Johor Bahru iaitu seramai 118 mangsa, Segamat (76 mangsa), Kluang (74 mangsa) dan Batu Pahat (12 mangsa),” katanya dalam satu kenyataan, di sini hari ini. – K! ONLINE


275 kertas siasatan berita palsu Covid-19
Oleh ZULKIFLI MANZOR

14 Januari 2021, 7:30 pm
PETALING JAYA – Sebanyak 275 kertas siasatan telah dibuka Polis Diraja Malaysia (PDRM) dan Suruhanjaya Komunikasi dan Multimedia Malaysia (SKMM) berhubung penyebaran berita palsu Covid-19 sehingga hari ini.
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu. sebanyak 138 dalam siasatan, 35 kes telah didakwa, 21 didapati bersalah, 13 dalam proses perbicaraan dan 12 diberi notis amaran.
“Tindakan penguatkuasaan aktif juga sedang dijalankan pada masa ini berdasarkan laporan awam yang diterima.
“Dalam masa yang sama sebanyak 420 penafian dan penjelasan mengenai berita palsu telah diperjelaskan kepada orang ramai oleh Pasukan Respon Pantas (PRP) Kementerian Komunikasi dan Multimedia Malaysia (KKMM),” katanya pada sidang media hari ini.
Ismail Sabri berkata, orang ramai diingatkan supaya berhati-hati sebelum menyebarkan sebarang kandungan yang diragui
kesahihannya dan sentiasa menyemak terlebih dahulu.
Kata beliau, jika terdapat sebarang berita diragui kesahihannya boleh menyalurkan maklumat kepada PRP di talian 03-8911 5103 atau layari portal www.sebenarnya.my bagi menyemak kesahihan.

“Setakat hari ini jumlah layaran portal itu telah mencecah lebih 238 juta,” katanya. – K! ONLINE


5 ditahan, 3 dikompaun ingkar arahan PKP
Oleh NUR HUDA MUSA

14 Januari 2021, 7:08 pm
PETALING JAYA – Polis menahan dua individu di tapak parkir SS8 Kawasan Perindustrian Bebas, Sungai Way kerana menjalankan perniagaan melebihi masa ditetapkan semasa pelaksanaan Perintah Kawalan Pergerakan (PKP) di sini semalam.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, kedua-dua suspek yang merupakan seorang lelaki dan seorang wanita warga tempatan masing-masing berusia 37 dan 39 tahun ditahan semasa menjalankan perniagaan barangan runcit menggunakan sebuah van.
“Pemeriksaan lanjut di dalam van tersebut turut mendapati sebanyak 91 tin minuman keras pelbagai jenama dan 26 kotak rokok yang dipercayai barangan seludup.
“Kedua-dua suspek dikenakan tindakan kompaun RM1,000 kerana melanggar Prosedur Operasi Standard (SOP) Perintah Kawalan Pergerakan (PKP) dan kes disiasat di bawah Seksyen 135(1)(d) Akta Kastam 1967,” katanya dalam satu kenyataan di sini hari ini.
Dalam pada itu, Nik Ezanee berkata, polis turut menahan seorang lelaki warga asing berusia 38 tahun selepas gagal memberikan alasan munasabah mengenai pergerakannya ketika melalui SJR di susur keluar Plaza Tol Kota Damansara di sini petang semalam.
“Pada hari sama, lebih kurang pukul 8.50 malam, sepasukan polis dari Ibu Pejabat Polis Daerah (IPD) Petaling Jaya turut menahan seorang lelaki warga asing berusia 43 tahun di sebuah tapak penjaja tepi jalan di SS2/60 Petaling Jaya kerana tidak memiliki dokumen pengenalan diri yang sah.

“Manakala pemilik tapak penjaja tersebut iaitu seorang lelaki warga tempatan berusia 37 tahun serta dua orang wanita tempatan berusia 36 dan 65 tahun iaitu pekerja dikenakan tindakan kompaun RM1,000 kerana beroperasi melebihi masa yang ditetapkan,” katanya dalam satu kenyataan di sini hari ini.
Nik Ezanee memberitahu, polis juga telah menahan penjaga premis seorang lelaki warga asing kerana gagal menyediakan pemeriksaan suhu, cecair pembasmi kuman serta buku rekod pelanggan atau kod QR di dalam premis.
“Kes-kes tersebut disiasat di bawah Seksyen 269 Kanun Keseksaan (Perbuatan cuai yang mungkin merebakkan jangkitan apa-apa penyakit yang berbahaya kepada nyawa), Seksyen 22(b) Akta Pencegahan dan Pengawalan Penyakit Berjangkit (APPPB) 1988 dan Seksyen 6 (1) (c) Akta Imigresen 1959 (PIN.2002),” katanya. – K! ONLINE


PKP: Kedai dobi layan diri dibenarkan beroperasi
Oleh ZULKIFLI MANZOR

14 Januari 2021, 7:15 pm
PETALING JAYA – Kedai dobi layan diri dibenarkan beroperasi bermula pukul 6 pagi sehingga 8 malam sepanjang Perintah Kawalan Pergerakan (PKP) dilaksanakan.
Menteri Kanan (Keselamatan), Datuk Seri Ismail Sabri Yaakob berkata, keputusan itu dibuat selepas kerajaan mendengar rungutan dan permintaan rakyat berhubung perkara itu.
Bagaimanapun, katanya, pemilik kedai dobi layan diri mesti menyediakan pekerja untuk memastikan pelanggan mereka mematuhi prosedur operasi standard (SOP) ditetapkan.
“Kerajaan sebelum ini benarkan kedai dobi kecuali kedai dobi layan beroperasi semasa PKP. Alasan adalah kedai dobi layan diri tiada siapa pantau SOP di premis itu.
“Kita amat memahami tentang keperluan orang ramai terutama orang bujang yang tiada siapa untuk basuhkan pakaian dan sukar keringkan pakaian pada musim hujan,” katanya pada sidang akhbar hari ini. – K! ONLINE


Boustead Properties sumbang RM20,000 kepada mangsa banjir Johor
Oleh KHAIRUL MOHD. ALI

14 Januari 2021, 7:12 pm
JOHOR BAHRU – Syarikat pemaju hartanah, Boustead Properties Berhad bersama anak syarikatnya, Mutiara Rini Sdn. Bhd. telah mengambil inisiatif untuk meringankan beban mangsa banjir di negeri ini dengan menyampaikan sumbangan berjumlah RM20,000.
Sumbangan berkenaan disampaikan kepada Persatuan Bulan Sabit Merah Malaysia (MRCS) untuk disalurkan bagi tujuan kebajikan.
Pemangku Ketua Pegawai Eksekutif Boustead Properties Bhd., Izaddeen Daud berkata, pihaknya terkesan dengan bencana banjir yang telah memberi impak negatif kepada ribuan masyarakat.
“Ini termasuklah mereka yang kehilangan tempat kediaman, harta serta kehilangan nyawa.
“Kami berharap sumbangan yang kecil ini dapat digunakan sebaiknya untuk membantu meringankan beban mereka yang memerlukan,” katanya dalam satu kenyataan di sini hari ini.
Tambahnya, pihaknya turut mengucapkan terima kasih kepada MRCS dan pihak kerajaan kerana telah berkhidmat tanpa mengira penat lelah dalam membantu mangsa banjir.

Sumbangan itu disampaikan kepada Timbalan Pengerusi MRCS, Datuk Rashidi Md. Nor.
Sementara itu, Rashidi memberitahu, pihaknya turut berterima kasih kepada Boustead Properties kerana tampil dan menghulurkan sumbangan kepada mangsa banjir.
“Kami turut berharap lebih banyak pihak termasuklah syarikat korporat agar terlibat sama dalam membantu mangsa terjejas membina kembali kehidupan mereka,” ujarnya.-K! ONLINE


Tiada lagi kompromi bermula Sabtu
Oleh ZULKIFLI MANZOR

14 Januari 2021, 6:57 pm
PETALING JAYA – Tindakan tegas akan diambil terhadap orang ramai yang didapati melanggar arahan Perintah Kawalan Pergerakan (PKP) bermula Sabtu.
Menteri Kanan (Keselamatan), Datuk Seri Ismail Sabri Yaakob berkata, tindakan tegas termasuk terhadap mereka yang melakukan pergerakan yang menyalahi arahan PKP.
“Selepas 15 Januari ini tiada lagi kompromi dan tindakan tegas akan diambil. Kita sudah memberi ruang yang secukupnya sejak beberapa hari lalu.
“Tindakan kompaun boleh dikenakan terus di lapangan. Tujuan PKP bagi mengurangkan pergerakan. Apabila kedai tutup pukul 8 malam maka tiada keperluan untuk keluar (rumah),” katanya pada sidang akhbar hari ini.
Beliau menjawab soalan pemberita mengenai bilangan kenderaan yang masih banyak di jalan raya sedang PKP telah bermula sejak 13 Januari lalu
Terdahulu, Ismail Sabri menerangkan kerajaan sebelum ini memberi kelonggaran pergerakan rentas negeri dan daerah sehingga 15 Januari 2021 untuk golongan tertentu.

Menurut beliau, ia bagi memberi peluang kepada mereka yang memerlukan masa untuk pulang ke destinasi masing-masing selepas PKP diumumkan.
Bagaimanapun, kata beliau, terdapat salah faham bahawa orang ramai masih dibenarkan untuk pulang ke kampung sehingga esok disebabkan penularan berita palsu. – K! ONLINE


Perundingan perkahwinan kahwin hari pertama PKP
Oleh FARAHWAHIDA AHMAD

14 Januari 2021, 7:25 pm
SEGAMAT – Perunding perkahwinan TaufeeqAdam Weddings & Event, mencipta kenangan manis apabila melangsungkan pernikahan di hari pertama Perintah Kawalan Pergerakan (PKP) di sini semalam.
Mohamad Taufeeq Adam, 34, dan pasangannya, Nurhizzaty Abu Hasan sah bergelar suami isteri di Pejabat Kadi Segamat di sini.
“Kebetulan tarikh nikah pada hari PKP, nak tunda pun dah tak sempat.
“Semua persiapan perkahwinan siap lama, semua sudah tempah sejak tahun lalu seperti jurufoto, katering, dewan dan lain-lain.
“Nasib baik saya memang buat bisnes bridal, jadi pelamin memang saya boleh pasang sendiri. Alhamdulilllah jimat banyak kos di situ,”katanya ketika dihubungi di sini.
Namun, perniagaan perunding perkahwinan miliknya turut terkesan dan terjejas apabila PKP dilaksanakan semula di Johor bermula kelmarin sehingga 26 Januari 2021.

“Ramai bakal pengantin terpaksa menunda dan lebih menyedihkan membatalkan acara nikah dan persandingan mereka kerana majlis perkahwinan tidak dibenarkan berlangsung di kawasan yang dilaksanakan PKP.
“Saya turut kerugian kira-kira RM5,000 hingga RM10,000 apabila lebih daripada empat pasangan pengantin membatalkan tempahan solekan, pelamin nikah dan pelamin persandingan mereka pada saat-saat akhir,”katanya.
Anak jati kelahiran Segamat itu telah berkerjasama dengan lebih 50 personaliti dan selebriti terkenal tanah air seperti Sasha Saidin (Elite), Joe Flizzow, Zizan Razak dan tidak ketinggalan selebriti luar negara, Nicholas Saputra (Indonesia). – K! ONLINE


3,337 kes baharu, 15 kematian dicatatkan
Oleh SITI A'ISYAH SUKAIMI

14 Januari 2021, 6:33 pm
PUTRAJAYA – Kes harian kembali melonjak melebihi 3,000 dengan 3,337 kes dilaporkan sekali gus tertinggi dicatatkan sejak pandemik Covid-19 melanda negara.
Ketua Pengarah Kesihatan, Tan Sri Dr. Noor Hisham Abdullah berkata, angka baharu itu menjadikan jumlah kes positif Covid-19 di Malaysia sebanyak 147,855 kes manakala, kes aktif dengan kebolehjangkitan sebanyak 32,377 kes.
Menurutnya, daripada jumlah kes hari ini, sebanyak tujuh kes import mendapat jangkitan dari luar negara manakala, sebanyak 3,330 kes adalah penularan tempatan.
“Selain itu, sebanyak 15 kes kematian baharu dicatatkan menjadikan sebanyak 578 kes kematian terkini di Malaysia.
“Kes sembuh pula merekodkan sebanyak 1,710 kes dan jumlah kumulatif kes pulih sepenuhnya daripada Covid-19 merekodkan sebanyak 113,288,” katanya pada laman sosial rasmi beliau di sini hari ini.
Ujarnya, terdapat 195 kes positif sedang dirawat di Unit Rawatan Rapi dengan 86 kes memerlukan bantuan pernafasan. -K!ONLINE


Meja ucapan Pelosi dicuri dipulangkan ke lokasi asal
Oleh KOSMO!

14 Januari 2021, 5:23 pm
WASHINGTON – Meja ucapan Speaker Dewan Perwakilan Amerika Syarikat (AS), Nancy Pelosi dikembalikan ke lokasi asal di bangunan Capitol kelmarin, seminggu selepas perabot itu dicuri ketika insiden serangan dan pencerobohan ganas oleh penyokong Donald Trump.
Foto seorang lelaki dalam keadaan tersenyum, melambai dan memakai topi Trump sambil membawa perabot berkenaan semasa dia berlegar-legar di dalam bangunan Capitol di Washington 1menjadi antara imej popular pada hari kejadian.
Lelaki itu dikenal pasti sebagai Adam Johnson, penduduk di Florida dan telah didakwa atas kesalahan pencerobohan, melakukan keganasan dan kecurian walaupun meja ucapan itu ditemui ditinggalkan di satu laluan koridor.
Meja kayu berkenaan menarik tumpuan sekali lagi pada petang kelmarin selepas perabot itu digunakan pada satu majlis Dewan Perwakilan, lapor agensi berita CNN. – AFP


Pelan vaksinasi Covid-19 dijangka ambil masa 18 bulan
Oleh MOHD. HUSNI MOHD. NOOR

14 Januari 2021, 6:30 pm
PUTRAJAYA – Kerajaan menjangkakan pelan vaksinasi Covid-19 akan mengambil masa sehingga tempoh 18 bulan.
Menteri Sains, Teknologi dan Inovasi, Khairy Jamaluddin Abu Bakar berkata, kerajaan bagaimanapun cuba melaksanakan pelan vaksinasi itu dalam tempoh setahun dan bersikap realistik dalam hal tersebut.
Beliau yang juga Pengerusi Bersama Jawatankuasa Jaminan Akses Bekalan Vaksin (JKJAV) Covid-19 berkata, penghantaran pertama vaksin pada bulan Februari bukanlah bermakna semua orang akan menerima vaksin pada bulan tersebut juga.
“Sangat penting untuk kita mengurus jangkaan atau ‘manage expectations’.
“Ketika kerajaan mengumumkan vaksin akan diterima bermula Februari, ramai yang beranggapan bahawa kita akan menerima secara sekali gus kesemua vaksi yang telah ditempah.
“Malah, ada beberapa ahli politik juga yang menyatakan Malaysia boleh mengadakan pilihan raya pada bulan Mac kerana beranggapan pada bulan tersebut, semua orang telah menerima vaksin,” katanya.

Beliau berkata demikian dalam kenyataan berhubung Perkembangan Semasa Perolehan Vaksin yang dimuat naik di laman web rasmi www.khairykj.com.
Khairy Jamaluddin berkata, sebenarnya, tidak ada mana-mana negara pun yang akan menerima kesemua vaksin yang ditempah secara serentak.
Sebaliknya, beliau berkata, vaksin ini akan tiba mengikut suku tahunan.
“Untuk vaksin keluaran Pfizer yang telah ditempah Malaysia, satu juta dos akan diterima pada suku pertama, 1.7 juta pada suku kedua, 5.8 juta pada suku ketiga dan 4.3 juta pada suku keempat,” katanya. – K! ONLINE


Sheila Rusly dikecam promosi veneer tiruan
Oleh MOHD. HAIKAL ISA

14 Januari 2021, 6:01 pm
PETALING JAYA – Penerbit drama terkenal, Sheila Rusly menerima kecaman apabila berkongsi promosi pemakaian veneer yang didakwa tiruan oleh netizen melalui beberapa hantaran status dalam Instagram miliknya.
Bagaimanapun, Sheila yang juga isteri kepada pengarah dan penerbit, Azman Yahya atau lebih dikenali sebagai Jinggo sudah membuang status berkenaan daripada Instagram miliknya.
“Sis tetap senyum walaupun akan terkurung dua minggu. Adakah ini dugaan atau kepentingan?”, tulis Sheila, 49.
Tindakan penerbit dan pelakon drama rantaian, Bukan Gadis Biasa itu tidak disenangi netizen yang mempersoalkan kewajarannya.
“Memang patutlah industri perfileman Malaysia rupa begitu sahaja. Jangan cakap drama medikal setanding Korea kalau pengarah pun pergi buat veneer tiruan konon 6d diamond whitening.
“Mempromosikan ini kepada 2.7 juta pengikutnya, macam manalah kami ini tidak letih,” luah seorang pengguna Twitter.

Seorang netizen lain pula tampil mempertahankan tindakan Sheila dengan menciap: ” Mungkin dia tak tahu kot itu veneer tiruan. Yang original tak berkilau macam itu, bukan?”

Tangkap layar Sheila berkongsi pemakaian veneer yang didakwa palsu oleh netizen.
Difahamkan, anggaran kos pemasangan veneer asli adalah serendah RM180 ke RM1,800, bergantung kepada jenis venier yang digunakan.
Bagaimanapun, harga veneer tiruan juga tidak kurang mahalnya. Harga yang ditawarkan adalah antara RM1,100 hingga RM2,200 bagi 16 batang gigi.
Antara jenis veneer yang ditawarkan di klinik-klinik gigi adalah porselin, komposit, palatal, lumineer dan venier tidak kekal. – K! ONLINE


Restoran ala kopitiam guna PATI diserbu
Oleh NOR IDAYU BOSRO

14 Januari 2021, 5:55 pm
PUTRAJAYA – Sebuah kedai makan ala kopitiam di Petaling Jaya, Selangor diserbu Jabatan Imigresen (JIM) pada 12 Januari lalu kerana dipercayai menggaji pendatang asing tanpa izin (PATI).
Dalam serbuan pada pukul 2.30 petang, sembilan warga asing terdiri daripada enam lelaki Bangladesh, seorang lelaki Pakistan, seorang wanita warga India dan seorang wanita warga Indonesia berusia antara 27 hingga 38 tahun ditahan.
Turut dikenakan notis hadir memberi keterangan ialah seorang lelaki tempatan berumur 43 tahun yang bekerja sebagai pengurus dan penyelia premis terbabit.
Ketua Pengarah JIM, Datuk Khairul Dzaimee Daud berkata, ketika pemeriksaan, terdapat insiden provokasi apabila terdapat pekerja yang cuba merakam gambar dan video serta menganggu tugas pegawai imigresen.
“Namun, situasi ini berjaya dikawal dengan diplomasi tanpa sebarang insiden kekerasan,” katanya dalam satu kenyataan hari ini.
Khairul Dzaimee berkata, warga asing yang ditahan didapati melakukan kesalahan di bawah seksyen 6(1)(c) Akta Imigresen 1959/63 kerana tidak memiliki pas sah dan Peraturan 39(b) Peraturan-Peraturan Imigresen 1963 kerana telah melanggar syarat pas.

Beliau berkata, kesemua tahanan itu ditempatkan di lokap JIM Wilayah Persekutuan Kuala Lumpur untuk siasatan dan tindakan lanjut selepas keputusan ujian mendapati semua tahanan negatif Covid-19.
“Operasi ini dijalankan berdasarkan daripada maklumat aduan awam dan hasil risikan jabatan.
“Seramai 16 orang pegawai Imigresen dari Bahagian Pencegahan ATIPSOM dan AMLA, Putrajaya terbabit dalam serbuan ke atas premis tersebut,” katanya. – K! ONLINE


36,000 liter minyak petrol tanpa lesen disita
Oleh YATIMIN ABDULLAH

14 Januari 2021, 5:13 pm
PASIR MAS – Kementerian Perdagangan Dalam Negeri dan Hal Ehwal Pengguna (KPDNHEP) Kelantan menyita sebanyak 36,000 liter minyak petrol bersama sebuah lori bernilai RM136,000 dalam serbuan di Lubok Jong di sini semalam.
Ketua Pengawai Penguatkuasa KPDNHEP Kelantan, Azanizam Affendi Juri berkata, serbuan pukul 3 petang itu dilakukan selepas menahan dua individu yang disyaki terlibat dalam aktiviti penyeludupan bahan api di sekitar Rantau Panjang.
Menurutnya, tangkapan kedua-dua suspek itu dilakukan menerusi operasi bersepadu bersama Pasukan Gerakan Am (PGA) Batalion 7 dan Pasukan Polis Marin (PPM) Wilayah Tiga Pengkalan Kubor.
“Susulan daripada itu, KPDNHEP Kelantan telah berjaya menjejaki pembekal utama barang kawalan tersebut di Lubok Jong.
“Pemeriksaan awal mendapati premis itu menyimpan barang kawalan berjadual iaitu minyak petrol melebihi kuantiti yang dilesenkan,” katanya dalam satu kenyataan di sini hari ini.
Azanizam Affendi memberitahu, KPDNHEP masih menjalankan siasatan lanjut berhubung kes tersebut.

Katanya, kes disiasat mengikut Akta Kawalan Bekalan 1961. – K! ONLINE


KPN, tiga pihak lain mohon batal saman guru tadika
Oleh NORLIZAH ABAS

14 Januari 2021, 6:01 pm
KUALA LUMPUR – Ketua Polis Negara (KPN) dan tiga pihak lain memohon untuk membatalkan saman difailkan guru tadika, M. Indira Gandhi berhubung dakwaan Polis Diraja Malaysia (PDRM) gagal melaksanakan waran komital untuk menangkap bekas suaminya Muhammad Riduan Abdullah dan memulangkan anak perempuan mereka berusia 13 tahun yang dilarikan lelaki itu 12 tahun lepas.
Peguam Rajesh Nagarajan yang mewakili Indira memberitahu permohonan untuk membatalkan saman itu dimaklumkan oleh Peguam Kanan Persekutuan Safiyyah Omar kepada Timbalan Pendaftar Mahkamah Tinggi Idamasliza Maarof ketika prosiding berlangsung menerusi sistem dalam talian (e-Review) semalam.
Safiyyah yang bertindak bagi pihak kesemua defendan turut memaklumkan kepada mahkamah bahawa permohonan untuk membatalkan saman itu telah diserahkan kepada Indira selaku plaintif semalam.
“Permohonan plaintif supaya KPN menjawab 48 soalan berhubung siasatan ke atas bekas suaminya juga telah diserahkan kepada defendan pertama (KPN) semalam,” kata peguam itu.
Menurut Rajesh, pengurusan kes selanjutkan ditetapkan pada 19 Februari ini menerusi e-Review, juga di hadapan Idamasliza.
Pada 11 Januari lalu, Indira memfailkan permohonan interogatori bagi mendapatkan perintah mahkamah supaya KPN menjawab kesemua 48 soalan secara bertulis melalui afidavit mengikut Aturan 26 Kaedah-Kaedah Mahkamah 2012.

Indira antara lain memohon KPN menjawab soalan berkaitan siasatan dijalankan termasuk lokasi bekas suaminya yang sebelum ini dikenali sebagai K. Patmanathan yang didakwa berada di Selatan Thailand.
Pada 28 Oktober tahun lalu, Indira, 46, selaku plaintif memfailkan saman dengan menamakan KPN, PDRM, Kementerian Dalam Negeri (KDN) dan Kerajaan Malaysia, selaku defendan.
Dalam penyataan tuntutannya, Indira mendakwa defendan pertama iaitu KPN telah dengan sengaja dan cuai tidak menghiraukan perintah mandamus daripada Mahkamah Persekutuan kerana gagal membuat siasatan atau mengambil tindakan sewajarnya untuk mengembalikan anaknya. – K! ONLINE


KPDNHEP sita barang tiruan bernilai RM25,000
14 Januari 2021, 5:37 pm
PETALING JAYA – Kementerian Perdagangan Dalam Negeri dan Hal Ehwal Pengguna (KPDNHEP) Wilayah Persekutuan Kuala Lumpur (WPKL) menyita sebanyak RM25,000 barangan tiruan dalam satu operasi bersepadu kelmarin di dua premis di sekitar ibu kota.
Sepasukan pegawai dari KPDNHEP WPKL dan wakil pemilik cap dagangan telah memeriksa dua buah premis pemborong di Lorong Haji Taib dan Bandar Sri Damansara, Kuala Lumpur.
Ketua Pegawai Penguatkuasa Negeri KPDNHEP WPKL, Zubir Hamsa berkata, kedua-dua premis pemborong terbabit dikesan memiliki barang-barang tiruan.
“Premis pemborong di Lorong Haji Taib dikesan memiliki barang-barang yang disyaki tiruan terdiri daripada beg, dompet dan tali pinggang berjenama.
“Hasil pemeriksaan sebuah gudang di Bandar Sri Damansara pula menemui sejumlah mata pisau cukur dari jenama terkenal yang disyaki tiruan,” katanya dalam satu kenyataan di sini hari ini.
Jelasnya, peniaga borong di Jalan Haji Taib didapati menjual barangan tersebut secara atas talian dan secara borong kepada pelanggan di seluruh negara manakala peniaga yang menjual mata pisau cukur berjenama pula didapati mengedarkan barangan tersebut untuk jualan juga di seluruh negara termasuk Sabah dan Sarawak.

Tambahnya lagi, kesemua barangan sudah disita dengan nilai rampasan berjumlah RM25,000.
“Siasatan lanjut terhadap penjual akan dibuat di bawah Akta Cap Dagangan 2019,” jelasnya. – K! ONLINE


Tempahan vaksin boleh berubah – KJ
Oleh NOR IDAYU BOSRO

14 Januari 2021, 6:20 pm
PUTRAJAYA – Kementerian Sains, Teknologi dan Inovasi tidak menolak kemungkinan akan menambah tempahan sesuatu bekalan vaksin atau mungkin tidak meneruskan sesuatu perjanjian yang telah dimeterai.
Menterinya, Khairy Jamaluddin Abu Bakar berkata, semua keputusan adalah bergantung kepada data klinikal, terma komersial serta ketersediaan sesuatu vaksin.
Beliau yang juga Pengerusi Bersama Jawatankuasa Jaminan Akses Bekalan Vaksin (JKJAV) Covid-19 berkata, kesemua vaksin yang akan dibeli akan dipastikan selamat serta berkesan sambil memastikan kepentingan kewangan negara tetap terpelihara.
“Memandangkan semakin banyak data ujian klinikal diumum serta diterbitkan, Malaysia perlu bertindak pantas dan bersikap fleksibel untuk mengimbangi portfolio vaksin sedia ada.
“Ini bermakna, pengumuman yang telah dibuat sebelum ini mungkin boleh berubah pada masa hadapan,” katanya dalam satu kenyataan hari ini.
Kenyataan berhubung Perkembangan Semasa Perolehan Vaksin itu dimuat naik di laman web rasmi www.khairykj.com.

Sementara itu, Khairy Jamaluddin berkata, bersedia untuk memberi penjelasan dan penerangan kepada Jawatankuasa Kira-Kira Wang Negara (PAC) atau Jawatankuasa Pilihan Khas Kesihatan, Sains dan Inovasi Parlimen. – K! ONLINE


Pesara polis rugi RM20,000 ditipu individu menyamar polis
Oleh DIYANATUL ATIQAH ZAKARYA

14 Januari 2021, 5:51 pm
MELAKA – Seorang pesara polis mengalami kerugian sebanyak RM20,000 selepas menjadi mangsa penipuan sindiket Macau Scam.
Ketua Jabatan Siasatan Jenayah Komersial (JSJK) negeri, Superintendan E. Sundra Rajan berkata, kejadian berlaku selepas mangsa berusia 70 tahun itu menerima panggilan daripada seorang individu tidak dikenali yang menyamar sebagai pegawai polis.
Katanya, individu terbabit kemudian mendakwa mangsa telah terlibat dengan kes pengubahan wang haram dan akan ditahan sekiranya tidak membayar wang bagi jaminan polis.
“Mangsa yang ketakutan kemudian memasukkan wang berjumlah RM10,000 ke dalam satu akaun bank yang diberikan individu berkenaan.
“Selepas membuat bayaran, suspek telah menghubungi mangsa dan mengarahkannya membuat bayaran kali kedua dengan amaun sama,” katanya ketika dihubungi di sini hari.
Jelasnya, mangsa kemudian akur dan membuat bayaran kedua itu sebelum menceritakan kejadian tersebut kepada ahli keluarganya.

Tambah Sundra, mangsa kemudian menyedari telah ditipu dan terus membuat laporan polis di Balai Polis Jasin semalam.
“Kes ini akan disiasat di bawah Seksyen 420 Kanun Keseksaan atas kesalahan menipu.
“Saya menasihati orang ramai agar terus membuat semakan ke atas nombor telefon dan nombor akaun yang meragukan. Semakan boleh dibuat di http://ccid.rmp.gov.my/semakmule atau memuat turun aplikasi ‘check scammers CCID’ di Google playstore,” katanya. – K! ONLINE


Guan Eng beri keterangan di IPD Timur Laut
Oleh MOHD SYALMIZI HAMID

14 Januari 2021, 6:04 pm
GEORGE TOWN – Setiausaha Agung DAP, Lim Guan Eng hadir memberi keterangan kira-kira satu jam di ibu pejabat polis daerah (IPD) Timur Laut di sini hari ini berhubung dua kenyataan dibuatnya pada 2019.
Guan Eng yang ditemani peguam, R.S.N. Rayer dan Ramkarpal Singh tiba di IPD itu kira-kira pukul 2.30 petang sebelum keluar kira-kira pukul 3.35 petang.
Bercakap kepada pemberita di pekarangan IPD sebelum memberi keterangan, Guan Eng berkata, beliau akan memberikan kerjasama sepenuhnya kepada polis berhubung siasatan tersebut.
Bagaimanapun, bekas Menteri Kewangan itu mempersoalkan mengapa beliau dipanggil memberi keterangan dalam tempoh pelaksanaan Perintah Kawalan Pergerakan (PKP).
Sedangkan, kata beliau, Menteri Kanan (Keselamatan), Datuk Seri Ismail Sabri Yaakob memaklumkan sebarang bentuk mesyuarat tidak dibenarkan kerana melanggar arahan PKP.
“Saya tidak ada masalah untuk hadir memberi keterangan tetapi sekiranya saya boleh dipanggil dalam tempoh ini, mengapa sidang Parlimen dan Dewan Undangan Negeri (DUN) perlu digantung.

“Itu bukan sahaja melanggar kewibawaan dan keunggulan Parlimen tapi turut mengancam demokrasi,” katanya.
Bekas Ketua Menteri Pulau Pinang itu sepatutnya memberi keterangan berhubung siasatan itu pada 24 Disember lalu namun dibatalkan selepas dipertikai kerana dipanggil sehari sebelum menjelang sambutan Hari Krismas.
Sementara itu, Ketua Polis Daerah Timur Laut, Asisten Komisioner Soffian Santong mengesahkan Guan Eng hadir memberi keterangan hari ini dan proses tersebut dijalankan oleh anggota polis dari Bukit Aman. – K! ONLINE


Datuk ditahan terbabit kes pukul
Oleh NUR HUDA MUSA

14 Januari 2021, 4:49 pm
PETALING JAYA – Dua orang lelaki termasuk seorang yang bergelar Datuk ditahan polis selepas terlibat kes pukul dan ugutan jenayah di sini kelmarin.
Ketua Jabatan Siasatan Jenayah Selangor, Datuk Fadzil Ahmat berkata, kejadian berlaku di Restoran TST, Tropicana Avenue, di sini pada Selasa lalu.
“Tangkapan telah dilakukan ke atas seorang lelaki warga tempatan bergelar Datuk yang berusia 42 tahun dan seorang lelaki tempatan berusia 39 tahun.
“Kejadian berpunca daripada suspek yang telah ditegur oleh seorang lelaki yang merupakan pelanggan yang duduk di meja bersebelahan kerana suspek bercakap dalam nada suara yang tinggi,” katanya dalam satu kenyataan di sini hari ini.
Fadzil berkata, permohonan reman akan dibuat untuk menjalan siasatan lanjut ke atas suspek.
“Siasatan akan dibuat bagi mengenal pasti latar belakang dan aktiviti mereka serta sama ada terlibat dalam kongsi gelap dan sebagainya,” jelasnya.

Sebelum ini, satu klip video berdurasi 50 saat tular di media sosial, memaparkan suspek memukul seorang lelaki di restoran berkenaan.- K! ONLINE


TLDM terima LMS kedua dari China
14 Januari 2021, 4:27 pm
PETALING JAYA- Tentera Laut Diraja Malaysia (TLDM) menerima Kapal Pesisir Pantai (LMS) kedua, Sundang di Pelabuhan Wucang, Shanghai, China hari ini.
TLDM menerusi satu kenyataan berkata, Jawatankuasa Penerimaan Akhir dianggotai seramai tiga wakil kerajaan diketuai oleh Ketua Projek Pasukan Projek LMS TLDM, Kapten Abdul Hadi Tan Abdullah telah melaksanakan pemeriksaan dokumentasi, pemeriksaan fizikal dan mengikuti pelayaran demonstrasi keupayaan kapal.
“Kapal Sundang telah berjaya melepasi beberapa siri ujian penerimaan di pelabuhan dan ujian penerimaan di laut sebelum diserahkan kepada Kerajaan.
“Sundang dijadualkan untuk belayar pulang ke Malaysia pada minggu ketiga Januari 2021 dan dijadual ditauliahkan di Pangkalan TLDM Kota Kinabalu dalam satu Upacara Pentauliahan yang bakal disempurnakan oleh Laksamana Tan Sri Mohd Reza bin Mohd Sany, Panglima Tentera Laut pada satu tarikh yang akan ditetapkan kelak.” katanya dalam satu kenyataan hari ini.
Kapal tersebut dibina pada 23 Oktober 2018 di Wuhan dan dilancarkan oleh isteri kepada mantan Panglima Angkatan Tentera Malaysia ke-20, Puan Sri Rusnah A. Rahman pada 12 Julai 2019.
Ia dijadualkan diserahkan kepada Kerajaan Malaysia pada 12 April 2020 hanya dapat diserahkan pada hari ini susulan penularan Covid-19 di seluruh dunia yang menyaksikan pembinaannya terpaksa ditangguhkan pada 23 Januari 2020.

Sebelum ini, TLDM menerima LMS pertama, Keris pada 31 Disember 2019.
Kontrak perolehan empat buah LMS telah dimeterai di antara Kementerian Pertahanan Malaysia dengan Boustead Naval Shipyard Sdn Bhd (BNSSB) pada 23 Mac 2017 dengan kerjasama China Shipbuilding & Offshore International Co Ltd (CSOC).
Kapal ketiga dan keempat pula masing-masing dijadual diserahkan pada bulan September dan November tahun ini. -K! ONLINE


Juruteknik kilang komen jelik anggota polis ditahan
Oleh OTHMAN YAHAYA

14 Januari 2021, 4:15 pm
SUNGAI PETANI – Tindakan seorang lelaki memuat naik komen jelik terhadap seorang anggota polis yang maut dalam kemalangan ketika mengejar penjenayah pada Jumaat lalu membawa padah apabila dia ditahan polis pada semalam.
Suspek berusia 44 tahun itu ditahan sepasukan anggota Bahagian Siasatan Jenayah Komersial Ibu Pejabat Polis Daerah (IPD) Kuala Muda di Jalan Badlishah di sini kira-kira pukul 3 petang.
Dalam kejadian kira-kira pukul 7.30 pagi Jumaat lalu, anggota polis, Koperal K. Mahadir Elis, 38, maut dilanggar sebuah motosikal ketika sedang mengejar suspek kes pecah premis berhampiran lampu isyarat di Jalan Sungai Petani – Tikam Batu di Padang Temusu di sini.
Ketua Polis Daerah Kuala Muda, Asisten Komisioner Adzli Abu Shah berkata, suspek yang bekerja sebagai juruteknik kilang dan berasal dari Tasek Gelugor, Pulau Pinang itu didakwa membuat komen tersebut di akaun Facebook miliknya menggunakan nama Faizal Achikz – K! ONLINE


RM184 juta kutipan zakat Maidam tahun lalu
Oleh MOHD AZLI ADLAN

14 Januari 2021, 4:45 pm
KUALA TERENGGANU – PelaksanaanPerintah Kawalan Pergerakan (PKP) ekoran pandemik Covid-19 telah menyebabkan kutipan zakat Majlis Agama Islam dan Adat Melayu Terengganu (Maidam) pada tahun lalu gagal mencapai sasaran RM190 juta.
Yang Dipertua Majlis Agama Islam dan Adat Melayu Terengganu (Maidam), Datuk Osman Muda berkata, kutipan zakat yang berjaya dikumpulkan pada tahun 2020 ialah RM184.9 juta.
“Jumlah kutipan zakat tersebut kurang RM5.1 juta daripada sasaran asal iaitu RM190 juta.
“Pelaksanaan PKP ekoran penularan pandemik Covid-19 sejak bulan Mac tahun lalu merupakan faktor utama pengurangan kutipan zakat berkenaan,” katanya di sini hari ini.
Osman berkata, sebahagian besar daripada kutipan zakat yang diterima Maidam pada tahun lalu disumbang oleh pembayaran zakat pendapatan melalui potongan gaji terutama dalam kalangan kakitangan kerajaan.
Ujar beliau, kutipan zakat daripada segmen zakat pendapatan melalui potongan gaji automatik itu berjumlah RM99.1 juta.

“Ia merangkumi kira-kira 53.6 peratus daripada keseluruhan kutipan zakat yang diterima Maidam pada tahun lalu,” katanya. – K! ONLINE


Lima kampung putus bekalan elektrik tiga jam
Oleh NOR AINNA HAMZAH

14 Januari 2021, 4:56 pm
REMBAU – Gara-gara sebuah lori treler tersangkut tiang kabel elektrik hingga tiang elektrik tumbang di Kampung Lada, dekat sini, lima buah perkampungan terputus bekalan elektrik hampir tiga jam.
Pengerusi Majlis Pengurusan Komuniti Kampung (MPKK) Kampung Lada, Mohamad Shamsuri Musa berkata, kejadian berkenaan berlaku kira-kira pukul 11 pagi dan bekalan elektrik terpaksa dihentikan seketika bagi memberi laluan kepada kakitangan Tenaga Nasional Berhad membetulkan tiang elektrik yang tumbang merentangi jalan.
Menurutnya, dianggarkan sebanyak 70 buah rumah dari lima buah kampung iaitu Kampung Mayon, Batu Puteh, Lada, Solok Ampang Batu dan Tanah Datar terputus bekalan elektrik selama hampir tiga jam.
“Berdasarkan keterangan pemandu lori, ketika kejadian dia sedang menaikkan traktor di tepi jalan berkenaan dan sebaik mahu keluar ke jalan besar, lori berkenaan bergesel dengan tiang elektrik.
“Muatan traktor berkenaan ingin di bawa ke Port Dickson,” katanya, dekat sini, tadi.
Sementara itu, jurucakap polis berkata, sebaik sampai di tempat kejadian, lori berkenaan telah tersangkut tiang kabel elektrik menyebabkan tiang tersebut terbalik atas jalanraya.

“Pemandu lori bagaimanapun tidak mengalami sebarang kecederaan dan siasatan lanjut masih diteruskan,” katanya.-K! ONLINE


Kos subsidi haji rakyat Indonesia bakal dipotong
Oleh KOSMO!

14 Januari 2021, 4:54 pm
JAKARTA – Kerajaan Indonesia dilaporkan bakal memotong subsidi ibadah haji rakyat negara itu secara berperingkat dengan alasan pembiayaan pada ketika ini terlalu mahal.
Menurut laporan Suara.com semalam, Ketua Badan Pengurusan Kewangan Haji (BPKH), Anggito Abimanyu menyokong langkah ini kerana prinsip menunaikan haji hanya untuk mereka yang mampu.
“Kami menyokong pengurangan kos subsidi haji secara beransur-ansur kerana ini memberi kesedaran bahawa ibadah haji khusus untuk mereka yang mampu,” kata Anggito dalam sidang media virtual, petang semalam.
Anggito turut mendedahkan kos sebenar untuk menunaikan ibadah haji bagi seorang individu sekitar 70 juta rupiah (RM20,000) tetapi jemaah Indonesia hanya perlu membayar sekitar 35 juta rupiah (RM10,000).
Oleh sebab itu, dia mengatakan bahawa setiap tahun BPKH perlu mencari dana subsidi untuk menampung keperluan pembiayaan haji bagi jemaah Indonesia yang mencecah hingga 6.9 trilion rupiah (RM1.9 bilion).
Terdahulu, Kementerian Agama (Kemenag) Indonesia merancang untuk menilai corak pengurusan kewangan haji tahun ini termasuk pertimbangan pemotongan subsidi kos haji. – Agensi


[VIDEO] Pemandu kereta cedera dirempuh MPV
Oleh ROSLIZA MOHAMED

14 Januari 2021, 4:36 pm
KOTA BHARU- Seorang pemandu kereta cedera selepas dirempuh sebuah kenderaan pelbagai guna (MPV) jenis Toyota Innova dalam kejadian di Jalan Hospital di sini semalam.
Mangsa, Wan Mohd. Zuhari Wan Muhammad, 38, mengalami luka luaran pada anggota badan dan telah dirawat di Hospital Raja Perempuan Zainab II (HRPZ II) di sini.
Ketua Jabatan Siasatan Penguatkuasaan Trafik (JSPT) negeri, Superintendan Mohd. Zamri Mohd. Rowi berkata, kemalangan berlaku ketika Wan Mohd. Zuhari yang memandu kereta Proton Saga berhenti di bahu jalan tanpa halangan di hadapan Majlis Perbandaran Kota Bharu Bandar Raya Islam (MPKB-BRI) pukul 6 petang.
“Ketika itu, sebuah MPV yang dipandu seorang lelaki berusia 27 tahun datang dari arah Jalan Mahmood ke laluan itu dipercayai hilang kawalan sebelum merempuh kereta mangsa.
“Insiden itu menyebabkan pemandu kereta jenis Proton Saga cedera,” katanya ketika dihubungi Kosmo! hari ini.
Menurut Mohd. Zamri, ketika pegawai penyiasat polis tiba di lokasi kejadian, pemandu MPV tiada disitu manakala pemandu kereta Proton Saga sudah dibawa ke HRPZ II.-K! ONLINE


Ubah budaya negatif secara dalaman-Azam Baki
Oleh NOR IDAYU BOSRO

14 Januari 2021, 4:19 pm
PUTRAJAYA – Usaha untuk memperbaiki budaya negatif dalam sektor perkhidmatan awam di negara ini perlu dilakukan secara dalaman,” kata Ketua Pesuruhjaya Suruhanjaya Pencegahan Rasuah Malaysia (SPRM), Datuk Seri Azam Baki.
Beliau berkata, isu integriti dan salah guna kuasa dalam kalangan penjawat awam tidak boleh dipandang remeh sebaliknya perlu diberi perhatian yang serius bagi menjamin ketelusan sektor perkhidmatan awam.
Menurutnya, penjawat awam memainkan peranan penting sebagai pemberi maklumat kepada SPRM dalam mendedahkan isu-isu berkaitan rasuah dan salah guna kuasa di jabatan atau agensi masing-masing.
Justeru, katanya, penjawat awam diseru agar ‘membuka mata dan telinga’ dengan menyalurkan maklumat kepada SPRM kerana mereka lebih mengetahui apa yang berlaku di jabatan atau agensi masing-masing.
“Sekiranya mereka kurang yakin untuk menjadi pengadu, mereka boleh memilih untuk menjadi pemberi maklumat.
“Mereka akan dilindungi di bawah Akta Perlindungan Pemberi Maklumat 2010 jika dikenakan tindakan tidak wajar oleh ketua jabatan atau pegawai kanan susulan daripada pendedahan yang dibuat kepada SPRM,” katanya di sini hari ini.

Beliau berkata demikian susulan amanat Ketua Pengarah Perkhidmatan Awam (KPPA), Tan Sri Mohd. Khairul Adib Abd. Rahman bahawa penjawat awam perlu mengambil tahu tentang perlakuan rasuah di tempat kerja bagi mencegah perbuatan rasuah dalam perkhidmatan awam daripada menjadi barah. -K! ONLINE


KRT, SRS, Tabika Perpaduan dan Taska Genius Perpaduan ditangguh di negeri PKP
Oleh MOHD. HUSNI MOHD. NOOR

14 Januari 2021, 5:08 pm
PUTRAJAYA – Kementerian Perpaduan Negara menangguhkan operasi dan aktiviti Jentera Perpaduan iaitu Kawasan Rukun Tetangga (KRT), Skim Rondaan Sukarela (SRS), Tabika Perpaduan dan Taska Genius Perpaduan di negeri-negeri terbabit Perintah Kawalan Pergerakan (PKP).
Menerusi kenyataan akhbar hari ini, kementerian memaklumkan, arahan penangguhan itu berkuat kuasa mulai semalam hingga 26 Januari ini.
Menurutnya, aktiviti KRT dan SRS di negeri-negeri terbabit PKP Bersyarat (PKPB) juga ditangguhkan termasuk operasi bantuan operasi penyelamatan banjir.
“Bagaimanapun, KRT dan SRS di negeri-negeri terbabit PKP Pemulihan (PKPP) dibenarkan menjalankan aktiviti dan membantu operasi penyelamatan banjir namun, mengikut prosedur operasi standard (SOP) ditetapkan.
“Operasi Tabika Perpaduan dan Taska Genius Perpaduan di negeri-negeri terbabit PKP akan beroperasi selari dengan institusi pendidikan pra-sekolah di bawah Kementerian Pendidikan,” katanya.
Katanya, bagi negeri-negeri terbabit PKPB dan PKPP, Tabika Perpaduan akan mula beroperasi pada 20 Januari ini manakala, Taska Genius Perpaduan yang sudah pun bermula pada 3 dan 4 Januari lalu, akan terus beroperasi seperti biasa. – K! ONLINE


95 peratus rakyat Melaka mulai duduk rumah
Oleh DIYANATUL ATIQAH ZAKARYA

14 Januari 2021, 4:23 pm
MELAKA – Hampir 95 peratus rakyat negeri ini mulai patuh dengan prosedur operasi standard (SOP) ditetapkan apabila didapati suasana jalan raya bertukar lengang selepas pukul 7 malam, semalam.
Ketua Polis Melaka, Datuk Abdul Majid Mohd. Ali berkata, perbezaan suasana itu dapat dilihat sepanjang dua hari pelaksanaan sekatan jalan raya (SJR) yang dilakukan bagi Perintah Kawalan Pergerakan (PKP) 2.0.
Katanya, sejak pukul 7 pagi semalam, pihaknya juga tidak lagi mengeluarkan sebarang kompaun dan tiada kenderaan diarah berpatah balik atau cuba merentas daerah tanpa dokumen.
“Kita dapat melihat suasana di mana masyarakat negeri ini telah memahami SOP yang dikeluarkan apabila kira-kira 95 peratus daripada mereka kekal di rumah sebaik sahaja habis waktu bekerja.
“Jalan akan mulai kosong selepas pukul 7 malam dan pergerakan bermula semula pada pukul 8 pagi keesokannya,” katanya pada sidang akhbar di Ibu Pejabat Polis Kontinjen Melaka di sini, hari ini.
Jelasnya, pada tujuh jam pertama pelaksanaan SJR bermula 12.01 tengah malam semalam, pihaknya telah mengeluarkan sebanyak lima kompaun terhadapnya pemandu, manakala 48 diarah berpatah balik kerana memberikan alasan tidak munasabah untuk merentas daerah termasuk ingin membeli makanan-K! ONLINE


Buang 20 senjata api dalam Sungai Skudai
Oleh MOHAMAD FAIZAL HASHIM

14 Januari 2021, 3:36 pm
JOHOR BAHRU – Polis Johor tidak menolak kemungkinan penemuan sepucuk pistol separa automatik dan enam laras senjata api angin (airsoft) pelbagai jenis yang dibuang di Sungai Skudai pada 1 Januari lalu digunakan untuk kegiatan jenayah.
Ketua Polis Johor, Datuk Ayob Khan Mydin Pitchay berkata, susulan penemuan tersebut, polis telah berjaya menangkap seramai 20 lelaki termasuk seorang pengurus syarikat peralatan perkhemahan yang beroperasi berdekatan Sungai tersebut.
Katanya, kesemua yang termasuk 13 lelaki warga Indonesia ditahan itu berusia lingkungan 21 hingga 50 tahun.
“Penemuan senjata api ini adalah rentetan tangkapan seorang lelaki pengurus syarikat keselamatan berusia 38 tahun yang merupakan adik kepada pengurus syarikat peralatan perkhemahan tersebut pada Oktober lalu.
“Mungkin selepas suspek pertama ditangkap, mereka bertindak melupuskan senjata api ini dengan membuangkan ke dalam sungai,” katanya pada sidang akhbar di Ibu Pejabat Polis Kontinjen (IPK) Johor di sini hari ini.
Tambah Ayob Khan, dipercayai kira-kira 20 senjata api dibuang ke dalam sungai itu dan tujuh daripadanya sudah ditemui.

“Operasi menyelam masih dijalankan oleh Pasukan Polis Marin (PPM) dan hari ini mereka menjumpa satu lagi senjata api ‘airsoft’. Arus deras menyukarkan operasi dijalankan,”katanya-K! ONLINE


Remaja cedera, kereta rempuh klinik
Oleh IVAN AMIRUL

14 Januari 2021, 3:47 pm
TENOM – Seorang remaja lelaki mengalami cedera ringan selepas kereta dipandu dipercayai dalam keadaan mabuk merempuh sebuah klinik di Orchard Plaza malam tadi.
Bagaimanapun, hanya remaja berusia 19 tahun itu sahaja yang mengalami kecederaan berikutan tiada mangsa lain berada di dalam klinik berkenaan dalam kejadian pukul 10.45 malam itu.
Ketua Polis Daerah Tenom, Deputi Superintendan Hasan Majid berkata, siasatan awal mendapati pemandu Proton Iswara berkenaan dikatakan dalam perjalanan pulang selepas menghantar rakannya kira-kira 200 meter dari lokasi kejadian.
Katanya, mangsa dipercayai gagal mengawal kenderaan sehingga merempuh pintu masuk klinik terbabit ketika melalui lokasi kejadian.
“Mangsa dikatakan hilang kawalan ketika cuba membelok ke kanan sebelum terus melanggar lot klinik terbabit.
“Akibat kejadian itu, pemandu yang mengalami kecederaan ringan dibawa ke Hospital Tenom untuk mendapatkan rawatan,” katanya ketika dihubungi hari ini.

Dalam pada itu, Hasan berkata, pemandu remaja terbabit terus dibawa ke Ibu Pejabat Polis Daerah (IPD) untuk siasatan lanjut selepas menerima rawatan.
Menurut beliau, pemandu dipercayai di bawah pengaruh alkohol tetapi kes masih dalam siasatan mengikut Seksyen 45 A (1) Akta Pengangkutan Jalan (APJ) 1987. -K! ONLINE


Rumah terbakar, lelaki ditemui rentung
Oleh IVAN AMIRUL

14 Januari 2021, 3:51 pm
MENUMBOK – Seorang lelaki ditemui rentung selepas rumah didiami bersama tiga ahli keluarga musnah dalam kebakaran melibatkan dua buah rumah di Kampung Melikai awal pagi tadi.
Dalam kejadian kira-kira pukul 6 pagi itu, mangsa Mohd Ikmal Abdullah, 50, dipercayai gagal menyelamatkan diri ekoran terperangkap di dalam rumah terbabit.
Ketua Zon Bomba Beaufort, Anddre Andrew berkata, pihaknya menerima panggilan kecemasan berkaitan kejadian itu pada pukul 6.12 pagi.
“Seramai sembilan anggota dan pegawai terus diarahkan ke lokasi kejadian bersama dua jentera.
“Sebaik tiba di lokasi kejadian, anggota bertugas mendapati dua rumah berkeluasan 353 meter persegi musnah hampir 100 peratus,” katanya ketika dihubungi hari ini.
Anddre berkata, pemeriksaan menemui mayat mangsa dalam keadaan rentung di bahagian dapur rumah sejurus api berjaya dipadamkan sepenuhnya.

“Mayat kemudiannya diserahkan kepada pihak polis untuk tindakan lanjut dan punca kejadian masih dalam siasatan,” katanya.-K! ONLINE


Ku Li positif Covid-19
Oleh NUR HUDA MUSA

14 Januari 2021, 4:02 pm
PETALING JAYA – Ahli Parlimen Gua Musang, Tengku Razaleigh Hamzah dilaporkan sedang menerima rawatan di Pusat Perubatan Universiti Malaya (PPUM) selepas disahkan positif Covid-19.
Menurut sumber, Tengku Razaleigh atau Ku Li berada dalam keadaan sihat dan stabil serta tidak mengalami sebarang komplikasi.
Difahamkan, beliau merupakan kontak rapat Ahli Dewan Undangan Negeri (ADUN) Neggiri, Ab. Aziz Yusoff yang telah disahkan positif Covid-19 baru-baru ini.
“Tengku Razaleigh menjalani ujian saringan baru-baru ini dan keputusannya disahkan positif. Beliau kini di PPUM dan berada dalam keadaan stabil.
“Beliau merupakan kontak rapat ADUN Nenggiri, Ab Aziz Yussof yang juga telah disahkan positif baru-baru ini,” katanya.
Baru-baru ini, Kosmo! melaporkan Ab. Aziz bersama Ketua Pemuda UMNO Gua Musang, Mohd. Azmawi Fikri Abdul Ghani disahkan positif Covid-19. – K! ONLINE


Wanita Thailand bawa rokok seludup ditahan di SJR
Oleh NOOR HASLIZA NUSI

14 Januari 2021, 4:08 pm
GEORGE TOWN – Cubaan seorang wanita warga Thailand menyeludup 105 kotak rokok untuk dipasarkan di kedai runcit miliknya terkubur apabila ditahan dalam sekatan jalan raya (SJR) Mobil Covid-19 di Jalan Pangkor di sini malam tadi.
Peniaga berusia 38 tahun itu ditahan anggota dari Balai Polis Pulau Tikus selepas kereta jenis Perodua Myvi yang dipandunya dilihat dalam keadaan mencurigakan kira-kira pukul 8.30 malam.
Ketua Polis Daerah Timur Laut, Asisten Komisioner Soffian Santong berkata, hasil pemeriksaan telah menemui satu kotak yang mengandungi 105 kotak rokok seludup pelbagai jenama di tempat duduk penumpang belakang.
“Semasa ditahan, wanita tersebut mendakwa dalam perjalanan pulang ke rumahnya di Sungai Pinang dari kedai runcit miliknya di Tanjong Tokong. Jarak dua lokasi terbabit adalah kira-kira empat kilometer.
“Suspek juga mengaku barang kes yang dibelinya itu untuk dijual di kedai runcit tersebut pada harga RM7.50 dan RM11.50 sekotak,” katanya di sini hari ini.
Soffian memberitahu, jumlah keseluruhan rampasan adalah sebanyak 2,100 batang rokok dengan nilai RM 2,250. Turut dirampas adalah sebuah kereta yang didaftarkan atas nama suaminya.

Jelas beliau lagi, suspek kini ditahan reman selama dua hari sehingga esok bagi membantu siasatan mengikut Seksyen 135(1)(d) Akta Kastam 1967. – K! ONLINE


Lelaki jatuh jambatan ditemui lemas
Oleh ASLIZA MUSA

14 Januari 2021, 4:00 pm
BAGAN DATUK – Seorang lelaki yang dilaporkan hilang selepas dipercayai terjatuh ke dalam sungai di Jambatan Sungai Sabak Bernam berhampiran Kampung Seri Perkasa, Hutan Melintang di sini semalam, ditemui lemas hari ini.
Mayat, T. Sreetharan, 45, ditemui pasukan bomba pada pukul 10.50 pagi kira-kira satu kilometer dari jambatan berkenaan.
Difahamkan, keluarga lelaki itu membuat laporan polis semalam selepas menjumpai selipar milik mangsa di atas jambatan kira-kira pukul 2 petang.
Ketua Balai Bomba dan Penyelamat Hutan Melintang, Zulkaflee Abdullah berkata, operasi mencari dan menyelamat mangsa dijalankan setelah menerima panggilan berhubung kejadian itu pada pukul 8.10 pagi tadi.
Katanya, mangsa kemudiannya berjaya dijumpai dalam keadaan terapung tidak jauh dari lokasi kali terakhir dia dilihat.
“Mangsa dijumpa pada pukul 10.50 pagi kira-kira satu kilometer dari jambatan. Mayat mangsa dibawa naik ke tebing dan diserahkan kepada pihak polis.

“Operasi tersebut yang disertai tujuh anggota bomba selain tujuh anggota polis dan empat anggota Angkatan Pertahanan Awam (APM) ditamatkan pada pukul 1 petang,” katanya.-K! ONLINE


Ibu Neelofa batalkan paten cap dagang Harimau Menangis
Oleh KOSMO!

14 Januari 2021, 3:40 pm
PETALING JAYA – Selepas mengundang kemarahan banyak pihak, pengasas Noor Khan Enterprise, Datin Noor Kartini Noor Mohamed yang juga ibu kepada selebriti terkenal Neelofa mengambil keputusan membatalkan paten cap dagangan Harimau Menangis seperti yang didaftarkannya pada November lalu.
Menerusi sidang media secara virtual sebentar tadi, Noor Kartini membuat keputusan untuk secepat mungkin membatalkan permohonan tersebut untuk kebaikan semua.
“Saya tiada niat untuk tutup pintu rezeki siapa-siapa dalam hal ini. Jadi saya ambil keputusan batalkan pendaftaran paten daging Harimau Menangis yang diusahakan ini.
“Niat saya cuma satu iaitu untuk melindungi ejen-ejen bawah kendalian saya supaya tidak terlibat dengan produk tiruan yang menggunakan bungkusan serta tulisan sama di pasaran,” katanya dalam nada sedikit sebak.
Dalam pada itu, Noor Kartini meminta agar isu berkenaan tidak dipanjangkan atau diperbesar-besarkan.
Semalam, keluarga Neelofa sekali lagi menjadi buah mulut orang ramai selepas tular sekeping gambar yang memaparkan pendaftaran logo atau cap dagangan (trademark) Daging Harimau Menangis.

Difahamkan, Noor Kartini mempatenkan cap dagangan Harimau Menangis menerusi Perbadanan Harta Intelek Malaysia (MyIPO).
Semalam, MyIPO menerusi Ketua Pengarahnya, Datuk Mohd. Roslan Mahayudin berkata, pihaknya menerima permohonan daripada Noor Kartini untuk mendaftarkan jenama Harimau Menangis pada bulan November tahun lalu namun permohonan tersebut masih lagi dalam peringkat penelitian. – K! ONLINE


Wanita sebar gambar hospital kosong didenda RM1,100
Oleh KOSMO!

14 Januari 2021, 3:44 pm
LONDON – Seorang wanita didenda  £200 (RM1,100) kerana memuat naik gambar hospital kosong dan mendakwa penularan wabak Covid-19 adalah palsu, lapor akhbar Metro UK semalam.
“Wanita berusia 30 tahun itu didenda kerana memuat naik gambar dan video dari dalam beberapa hospital yang menimbulkan kemarahan masyarakat, “ kata Polis Portsmouth dalam satu kenyataan.
Hannah Dean, 30, yang mendakwa dirinya wartawan berdaftar dari Portsmouth turut menyiarkan gambar daripada hospital di seluruh tenggara England di Facebook sebagai usaha membuktikan bahawa virus itu adalah satu penipuan.
Foto yang memaparkan koridor kosong didakwa dirakam di Hospital Queen Alexandra di Portsmouth; Hospital Awam Southampton, Hospital Universiti Princess Royal di Kent dan Hospital St. Richard di Chichester, Sussex Barat.
Seorang wanita di England yang mendakwa Covid-19 satu penipuan didenda kerana menyebarkan gambar hospital kosong. – Facebook
“Ini adalah hospital yang paling sunyi pernah saya lihat. Saya berjalan ke seluruh kawasan hospital termasuk jabatan kecemasan.
“Ini membuktikan kerajaan membohongi kita dengan dakwaan penularan pandemik koronavirus dan alasan itu tidak boleh diterima,” tulisnya pada sekeping foto memaparkan keadaan di Hospital Queen Alexandra.

Sementara itu, Polis Hampshire dan Portsmouth belum mendedahkan identiti wanita yang didenda kerana menyebarkan gambar-gambar itu namun mengesahkan individu itu ada berkunjung ke beberapa hospital termasuk Hospital Queen Alexandra di Cosham. – Agensi